भोजपुरी विशेष - बंगाल में मुस्लिम वोटन क झुकाव कौअन ओर रही ,2021 west bengal assembly election which side muslim voters are going mamata banerjee or bjp\nइ चुनाव में भी अगर इहे हाल रहल त भाजपा के लाभ त होइबे करी. ऊपर से अगर मुलसमानन क वोट में खोट होइल त तृणमूल कांग्रेस के अउर नुकसान होई. ओकर नुकसान मतलब भाजपा क पौ बारह.\nLast Updated: February 27, 2021, 3:08 PM IST\nदेस आजाद भइला के बाद बंगाल में पहली बार मुस्लिम वोटन के लेके एगो नया परयोग हो रहल ह. इ परयोग बंगाल के होवेवाला विधानसभा चुनाव में देखे के मिली. आजादी के समय मुस्लिम लीग के बाद पहली बार बंगाल में मुसलमानन क लाभ खातिर एगो नया दल इंडियन सेकूलर फ्रंट बनल ह. इ फ्रंट बनावे वाला फुरफुरा शरीफ क मुखिया अब्बास सिद्दकी हउअन. पिछला कई चुनाव से बंगाल क अधिकतर जिला क मुसलमान मुख्यमंत्री ममता बनर्जी क पार्टी तृणमूल कांग्रेस के वोट करत रहलें. तबहू मुसलिम बहुल मालदा, मुर्शिदाबाद अउर उतर दिनाजपुर जिला क अल्पसंख्क वोटर कांग्रेस क साथे रहलें. अब मुसलमानन क समस्या क निबटावे खातिर एगो नया दल बनला के बाद बंगाल क अल्पसंख्यक वोटरन के मन में जरूर एक तरफ क दुविधा जनम ले लेले ह कि केके वोट करीं केके नाही.\nये भी पढ़ें : बंगाल में मुसलिम, मतुआ आ हिन्दीभाषी समाज फरियाई, केकरा माथे मउर-केकरा माथे भउर\nदेस भर में भाजपा क उभार के बाद मानन इ जाला कि मुसलमान मतदाता ओही दल बा प्रत्याशियन के वोट करेला जे भाजपा के हरा सके. ए बार क चुनाव में भाजपा क मजबूती के चलिते बंगाल क मुसलमानन के दिमाग में भी इहे बात घूम रहल होई कि भाजपा के हरावे के खातिर ओही के वोट कइल जाए जे ओके हरावे में सबसे मजबूत होई. अउर इहे सोच ओकर दुविधा क कारण भी बनल जात ह. अइसे त आज क स्थिति में तृणमूल कांग्रेस ही सबसे मजबूत दल ह जेमे बंगाल में भाजपा के रोके क दम रखत ह. लेकिन फुरफुरा शरीफ की ओर से एगो नया दल बनावे के चलते मानल इ जात ह कि अगर मुसलमानन क थोड़ बहुत वोट भी अब्बास सिद्दकी क इंडियन सेकूलर फ्रंट की ओर गइल त तृणमूल कांग्रेस क ही नुकसान होई अउर भाजपा के सरकार बनावे जइसन लाभ भी हो सके ला.\nमीडिया में आ रहल रपट के अनुसार बंगाल क अबकी क चुनाव में तृणमूल कांग्रेस अउर भाजपा क बीचे ही सत्ता क सीधा लड़ाई ह. 2019 क लोकसभा चुनाव क परिनाम भी इहे गवाही दे रहल ह जेमे भाजपा 42 में से 18 सीट जीत गइल रहे. कांग्रेस के एगो सीट से संतोष करे के पड़ल अउर बाकी पर तृणमूल कांग्रेस क जीत भइल. अउर त अउर 34 साल तक बंगाल क सत्ता पर बइठल रहे वामपंथियन के एगो सीट नाही मिलल. कहल इ जाला कि बांग्लादेस से सटल बंगाल क जिलन में बांग्लादेसी घुसपैठियन, रोहंगिया मुसलमानन के बसावे के साथे नागरिकता कानून क मुद्दा उठावे के चलते भाजपा क खाता में वामपंथियन क हिंदू बंगाली वोट भी चल गइल जेकरा चलते भाजपा उ सब इलाका क कई सीट जीत गइल अउर वामपंथियन क खाता तक न खुल पाइल. इ चुनाव में भी अगर इहे हाल रहल त भाजपा के लाभ त होइबे करी. ऊपर से अगर मुलसमानन क वोट में खोट होइल त तृणमूल कांग्रेस के अउर नुकसान होई. ओकर नुकसान मतलब भाजपा क पौ बारह.\n2011 क जनगणना क अनुसार बंगाल में मुसलमानन क संख्या लगभग 2.5 करोड़ है जउन बंगाल क कुल आबादी क लगभग 27 फीसदी ह. एमें से बंगाली मुसलमानन क संख्या 1.9 करोड़ ह. बाकी क संख्या गैर बंगाली मुसलमानन क ह. एमें भी सबका ले अधिका बिहारी अउर पूर्वांचली मुसलमान हउअन. 34 साल क वामपंथी राज के चलिते गांवों में रहे वाला बंगाली मुसलमानन क आबादी वामपंथियन क वोट बैंक बन गइल रहे. जइसे जइसे वामपंथी बंगाल में कमजोर पड़त गइलन, इ वोट बैंक आस्ते आस्ते तृणमूल कांग्रेस क झोरा में चल गइल. ऊपर बतावल दू तीन जिला क बंगाली मुसलमान कांग्रेस के साथे ही बनल रहल. वामपंथियन क राज में भी इ कांग्रेस क साथे रहल. लेकिन इंडियन सेकूलर फ्रंट बन जइला के बाद गुणा गणित बदलल दिखाई पड़त ह. वइसे अइसन मानल जात ह कि फुरफुरा शरीफ क असर गांव गुरबा में बसल बंगाली मुसलमानन पर अधिका पड़ी अउर कलकत्ता बा कल कारखाना वाला इलाकन में बसल गैर बंगाली मुसलमानन पर कम. अइसन में एकर परभाव तृणमूल कांग्रेस अउर कांग्रेस दूनों पर पड़ी.\nशायद एही के चलिते कांग्रेस अब्बास सिद्दकी क पार्टी से चुनावी तालमेल क बात चलावत ह. एकरा खातिर वामपंथी भी राजी हो गइल हउअन. लेकिन केतना सीट सिद्दकी क पार्टी के महाजोट दे पाइ एके लेके मगजमारी चल रहल ह. कांग्रेस क भय इ कि सिद्दकी क पार्टी मुसलमान बहुल जिला मालदा, मुर्शिदाबाद अउर उत्तरी दिनाजपुर में अधिका सीट मांगी जहवां ओकर पहिले से ही परभाव ह. अइसन में इ तालमेल हो पाई कि नाही इ हो सवाल उठ रहल ह. शुरू शुरू में जब इंडियन सेकूलर फ्रंट बनल रहे तब ओकर असादुद्दीन ओवेसी क पार्टी एमआईएम से चुनावी तालमेल क बात चलल. इ तालमेल गैर भाजपाई दलन के अधिका नुकसान पहुंचावत. बाद में कांग्रेस वामपंथियन क महाजोट से तालमेल से बात चले लागल. अब फेरो अब्बास सिद्दकी मुसलमानन से ओवेसी क पार्टी क साथ देबे क बात कहत हउअन. अइसन में मुसलमानन क दुविधा अउर बढ़ी.\nवइसे बंगाल क राजनीत क नबज जानेवालन क विचार ह कि अगर सिद्दकी क पार्टी क तालमेल कांग्रेस – वामपंथी महाजोट से हो गइल त बंगाल क ग्रामीण इलाकन में लड़ाई तीन तरफा हो सकेला जेमे वामपंथियन क हिंदू बंगाली वोटर फिर से उनकरा साथे जुड़ सके लं. अउर अगर अइसन होइल त भाजपा क नुकसान होई जेकर सोझ लाभ तृणमूल के मिले सकेला. (लेखक वरिष्ठ पत्रकार हैं और ये उनके निजी विचार हैं.)


बिहार विधानसभा चुनाव का बहाने गपशप – Anjoria\nसितम्बर 22, 2015 चुनाव आ कविता, जयकान्त सिंह जय, समसामयिक गपशप\nबिहार में विधानसभा के चुनावी बिगुल फूँका गइल बा. भीड़भाड़ का चलते मतदान केंद्र पर अपना मताधिकार के प्रयोग से भरसक बाँचे के प्रयास करे वाला तथाकथित बुद्धिभोगी जमात आज-काल्ह चुनाव के लेके खूब गपिया रहल बाड़ें. अपना के हर राजनीतिक दल नेता से निरपेक्ष बतावे के ढोंग करत जात, स्वार्थ वगैरह के हिसाब से बात फेंक रहल बाड़ें. अवसर मिलते रोटी सेंक रहल बाड़ें.\nआज हमरो इहाँ अइसने जमावड़ा रलऽ. हम माहौल के हल्का करे का खेयाल से कहनी ह कि सुनी सभे, भोजपुरी के कवि लोग एह नेता, दल आ सरकार के बारे में कब-कब का कहले बा – महागठबंधन के ताल ठोक नेता लालू जी के जंगलराज के बखिआ उधेड़त भोजपुरी के मजल-सधल कवि भाई गोरख मस्ताना कतना तरीका से आपन बात कहले बाड़े. खुद अपने नइखन कहले, बल्कि लालुए जी के मुँह से गाँधी जी के संबोधित करावत कहले बाड़न कि हमार जंगलराज कइसन बा –\nगाँधी बाबा से हम साँचे साँच बतवले बानी, लाठीराज चलवले बानी ना. .\nहमरा राज के देखीं शैली, होता जात जात के रैली\nकेहू पइसा पर जुटे, फूटे कतहीं घइली पर घइली.\nरउरा चश्मा किरिये, जातिबाद फइलवले बानी, आपुस में लड़ववले बानी ना.\nजतने पढ़िहें लिखिहें लोग, ओतने होई कुफुत रोग\nझंझट दूर करेला बाबा कइनीं अद्भुत एक परयोग .\nकि रउरा लाठी किराये, चरवाहा इस्कूल खोलववले बानी, कवरेज बंद करववले बानी ना. .\nदेखनीं धनिक गरीब के खाई, बुद्धि लिहलस तब अँगराई\nसोचनी बिना लूट आ पाट, राउर रामराज ना आई.\nएहीसे अपहरण उद्योग खोलववले बानी, समता घंट डोलवले बानी ना.”\nआगे गोरखजी जंगलराज के बैसाखी बनल काँग्रेस पर चटकन चलावत गाँधी जी सरग सिधारे पर संतोष जाहिर करत उनके के संबोधित करत कहलें –\nअच्छा बा गाँधी बाबा, रउआ ना जीअत बानी,\nइज्जत से आपन धोती सरगे में सीअत बानी. .\nराउर बनावल पाटी, सागर से भइल नाली\nसुनते ही नाम ओकर अब लोग देवे गाली.\nजबसे ऊ(सोनियाजी ) बेइमान के दरवानी. .\nगिरगिट के लजावे से पावे सुमो अरम्दा,\nभोरे में रहे बसपा, रतिआ में राजदा.\nबा राजघाट झेल रहल दल बदल तुफानी. .\nआवे के जे होई बिहार छोड़ के आइब\nअइनी अगर त दिन दुपहर में लुटाइब.\nपूछब ना तिरंगा से कह दी कुल्ही कहानी. .\nअटल बिहारी वाजपेयी जी के सरकार में शिक्षा मंत्री के एगो कार्यक्रम में लालू जी के तब शिक्षाविद् आ समाज सुधारक शिक्षा मंत्री जयप्रकाश नारायण यादव जी सरस्वती वंदना के बिरोध करत अपना मुस्लिम तुष्टीकरण मतलब सेकुलर छबि के परिचय देले रहस. तब गोरखजी भाजपा सरकार का सांस्कृतिक राष्ट्रवाद के पुरज़ोर वकालत करत लालू जी आ उनका सेकुरल शिक्षा मंत्री पर व्यंग्य के झटहा चलावत लिखले-गवलें –\nसुरसती बंदना के कइसे केहू गाई,\nजेही चउकेचउक रामजी के गरिआई,\nहोइहे उहे नेताजी अपना बिहार के,\nजा झारके, अइहऽ अइहऽ ताड़ी दारू मारके\nजा झारके . .\nओह घरी नीतीशजी बड़का भइआ के झटका देके केंद्र के भाजपा सरकार में मंत्री हो गइल रहस आ लालूजी कहत फिरस कि –\nनीतीश के हमनूँ जानऽतानी. ओकरा आँत में दाँत बा.\nई अँतकटवा बा. जब हमार ना भइल तब अटल अडवानी के होई ?\nदेखेलऽ लोग, ई कबो ठठा के हँसेला ?\nई हमेशा कुटिल मुस्की छोड़ेला.\nई मोका मिलते केहूके ना छोड़ेला.\nहम कुछउ अलबल बक दिले.\nपेट में कुछ ना राखीं.\nलोगो कहेला कि ललुआ मुँहे फूहड़ ह.\nकेहूके कुछ बिगाड़े ना.\nबाकिर ई चुप्पा कास्टिस्ट ह.\nबिहार के पहिलका एन डी ए वाला नीतीशजी के सुशासन वाला सरकार पर तंज कसत लालूजी का का ना कहलें. कवि महेश ठाकुर चकोर एने नीतीशजी के गलत नीति पर खूब लिखले आ गवलें हँ. बानगी खातिर एक दू डाँड़ी –\n“आरे मार बढ़नी कादो इहे ह सुशासन.\nबिलेक हो जात बाटे राशन किराशन. .\nपहिले से घूस चउगुना बढिआइल,\nमुखिया के आटी पाटी सभे बा मोटाइल,\nसगरो लगवले बा घूसखोर आसन. .\nकि मार बढ़नी कादो इहे सुशासन . .”\nएने चुनाव आवते महागठबंधन, एन डी ए, बाम गठबंधन, तीसरा मोर्चा आ ओह बेसी (अधिका) का अवसरवादी नेतन से जनता के सावधान करत गा रहल बाड़ें –\n“कोइल के बोली बोलत बाटे कउआ, जरूर कोई बात बा.\nबिचार करीं रउआ. जरूर कोई बात बा…”\n(चलत रह सकेला आगहूं.)


2000+ Bhojpuri Status in Hindi | New Bhojpuri Attitude Status\nHome » Status » 2000+ Bhojpuri Status in Hindi | New Bhojpuri Attitude Status\nनमस्कार दोस्तो! स्वागत है आपका Techly360 ब्लॉग में। तो आज के इस आर्टिकल में हम बात करने वाले है Bhojpuri Status in Hindi के बारे में। and ये bhojpuri badmashi status क्या है? तो इन सभी बातों को हम इस Article में जानेंगे। तो बने रहिये इस Article में और जानिए पूरे Details में।\nBhojpuri Kya Hai? What is Bhojpuri?\nBhojpuri Yadav Attitude Status\nBhojpuri Badmashi Status in Hindi\nBhojpuri Sad Status in Hindi\nSo दोस्तों अगर आपको इस भोजपुरी के बारे में नही पता तो मैं आपको बता देना चाहता हूँ| की जिस प्रकार से हमारी भारत की राष्ट्रीय भाषा Hindi है| ठीक उसी प्रकार से बिहार राज्य (Bihar State) की राजकीय भाषा (Official language of Bihar) भोजपुरी (Bhojpuri) है|\nand दोस्तों अगर आप पंजाब से आते है तो पंजाबी, महाराष्ट्र से आते है तो मराठी या गुजरात से आते है तो गुजरती भाषा होती है| तो ठीक उसी प्रकार से बिहार में भोजपुरी भाषा ही बोली जाती है|\nBut बिहार में भोजपुरी अलग अलग क्षेत्रो में अलग अलग तरीके से बोला जाता है| तो मैं आपको बता दूँ की मैं भी बिहार से ही आता हूँ| और हमारे यह बिल्कुल ठाट भोजपुरी बोली जाती है|\nStylish Name for Facebook Boys & Girls\nSo दोस्तों इस समय दुनिया Digital हो गयी है| और सभी लोग Facebook, Instagram और Whatsapp पर लगे हुए है| तो आजकल लोग facebook हो या instagram या whatsapp पर लोग status भी शेयर करते है|\nतो मैंने निचे एक से एक सिर्फ Bhojpuri status उपलब्ध कराया है| आजकल के बिहार के लड़के और लड़कियां हिंदी के साथ साथ Latest bhojpuri status भी शेयर करने लगे है| तो निचे बहुत से प्रकार के status आपके साथ शेयर किया गया है|\n#Dost हाउअ त दोस्त रहः, #Dushman बनबह त बहुत बुरा होई!\nहम #Bihari बानी और बिहारी त बिहारी ही होला!\nसुन #Pagli हमार #Dushmani बहुत भारी पड़ जाई तोहरा!\nजब हम #Road पर चलेनी त जले वाला जल के राख हो जला!\nहमार #Photo से मत जल, काहे की #Attitude हमरा में बा!\nअगर #Dosti करब: त ठीक बा न त हमरा तू नज़र मत आयिहे!\n#Bihari में #Attitude खूब बा, तोहरा बर्दाश्त ना होई!\n#Duniya में जहाँ हम जयेम, ओहिजा हम आग लगायेम #Bihari!\n#Garda तब उड़ी #Road पर, जब हम चलब रोब पर!\nअगर #Zindagi में #attitude नईखे त ज़िन्दगी झंड बा!\n#लड़ाई ना करेम, कहे ही हमार #attitude बिगड़ जाई!\n#attitude बा त इज्ज़त बा, ना त #Value एकदम झंदुबम#\nहमार त #attitude देख के लोग लाल पिला हो जाला!\n#Dosti करबा त #attitude में मत रहीय, कहे की attitude हमार बा!\n#School और #attitude में बहुत फर्क बा, So #Limit में रहः!\nज्यादा अकड़ अपने #Pocket में रख, ना त बर्बाद हो जईबे!\n#Bihari #Yadav हई त कुछु बोलबे,\nसीधा रहिये ना त टेढ़ करके मरेम!\nyadav के खून हमार नस में बा,\nसीधा हम जवाब देहल जनीला!\nत #Limit में रहके बात करिहे!\n#बिहार में Yadav के बात सब केहू मानेला,\nकहे की #Yadav is Very #Khatarnak!\nदुनिया कहा से कहा चल गईल,\nलेकिन लेकिन #Yadav के #Attitude\nओही तारे बरक़रार बार!\n#Yadav से लड़बे त पाहिले आपन,\n#Life_Insurence करवा लिहः,\nना त घाटा में रह जयीब:!\nहम बानी #Bihari यादव त,\nजेतना दूर रहब: ओतने ठीक होई!\nकल तक #Aznabi रहनी जा हम अऊरी तू।\nBut आज हमरे हर एक धड़कन पर तोहरे राज़ बा।\nकबो कबो तोहके देख के #Dil के\nएतना #Sukun मिलेला की मन\n#Karela की दिनभर तुहई के देखत रहीं।\nआज तक हमार बा एगो #Wada,\nमरे के #dam तक तोहके चाहब हद से भी जादा।\nतू अगर #Kuch ना पूछ त हम एगो बात कहीं,\nतुहरे बिना अब #Hamake जियल ना जाला।\n#Duniya के कऊनो भी #Takat\nतोहके #Juda नाही करे पायी।\nऊ Tabo रहे अबहियों बा,\nअऊर हमेशा रही हम #Mohabbat कईले\nबानी कउनो #Padhai ना जे पूरा हो जाई।\nसुन #Beta👶🏻 अभी✋ तू 👆🏻\nमेरी_Kadar🙏 नही❌ कर रहा 😏\nतो मत✖ कर, क्योंकि❗\nमेरी🙋🏻♂ #Kadar☺ करना तेरी\n#Aukat👹 से बाहर😈 है…!!\nअपनी #Aukat में रहना सीख\npagli… वर्ना जो हमारी #Aankho में\n#Khatkate है, वो श्मशान में भटकते है..!\n#Pyar से बात करोगे तो प्यार ही पाओगे..\nअगर #Akad के बात की तो\nमेरी #block_list में नज़र आओगे..!!\n#Ijjat दोगे तो इज्ज़त पाओगे,\n#Akad दिखाओगे तो मेरा कुछ\nनहीं #Ukhad पाओगे..!!\nमेरे साथ💑 रहना है, तो मुझे 👆सहना सिख,\n😏वरना अपनी #Aukat में रहना 👉🏻सिख…\n#Attitude दिखाना तो बच्चो का काम,\nहम तो सीधा Logo को उनकी औकात दिखाते है !!\n#Duniya 🌎 जलती 🔥 हैं तो जलने🔥 दो,\nक्योंकि #Jalaane वाले 🔥 भी हम 😎 है\nऔर #Bujhaane वाले 😎 भी 😍 हम ही है..\n#Darna है, 🙀 तो वो👉लोग डरे ज़िन्हे\nचूहो🐭 ने पैदा करके #Sher🐯\nका Naam 👈🗣दे रखा है..!\nसुन #Babu👩 आंखों 👀 से पर्दे #hatalo,\nतेरे #Rajkumar🐯 का #Status 📝 आ गया.\nजहाँ से तेरी #BADMASHI ख़तम होती हैं,\nवह से मेरी #Nawabi शुरू होती हैं!\n#Khel ताश का हो या #Zindagi का अपना\nइक्का तब ही दिखाना,\nजब सामने #Baadshah 😎 हो.\n#Daulat 💸 और #TAQAT 💪 भले ही तेरे पास है,\nमगर जंगल पे राज हमेशा #RAJA 👑 करता है 🦁\nकिसी ने मुझसे पूछा💬 #Zindagi क्या है….❓❓😕\nमैंने हथेली✋पर थोड़ी सी धूल ली और फूँक🍃मार कर उड़ा दी😎\n🙏👉मत रह #Udas #Zindgi में,\nTohra के देख के कोई जियेला। 🌹🌿❤\n🙏👉#Dard देके दरद बढ़ावल ना जाला,\n#Deep जलाकर दीप बुझावल ना जाला।\n🌼प्रेम केतनो बढ़ी पर #Begana ना होई,\nदिल लगाके #Dil हटावल ना जाला। 🌹🌿❤\n👉अईसन #Parindan के कईद कईल🌼\nहमार #Fitarat नईखे !🌼\nजे हमरा दिल के #Pinjara में रहके भी🌼\nकेहू आउर के संग उड़े क #Shauk रखे🌼🌹\n🙏#Ruh समाईल बा ई देह में,👸\nदेह इ #Jahan में फसल बा!👸\nज़िंनगी ईहे #Silsila से👸\nबस आगे #Badh रहल बा!!🌱 🌱🌱🌱\n🙏#Muskura जे छुपा लेला आपन आंसू 💔\nअपने #Halat से ऊ गैरन के भी रुला देला!!\n#Ujala आपन याद क हमरे साथ रहे द!🍃\nन जाने कवने #Gali में🍃🍂\n#Jindagi क #Sham हो जाइ!!🍃🍂\n#Likh देही त #Lafz तु ही बालु,\nसोची ले त #Khyalo में तु ही बालु…!💓\nमांगी लें त #Mannat में तु ही बालु,\nचाही लें त #Mohabbat में भी तु ही बालु…!\n👉#Bilkul अपने जईसन👨👩\nबना #Dihle बालू तु हमके..!\nअब त Hamro के भी👨👩\nकुछ #Mahsoos नईखे होत..!!\n👉ऐ #Jaan फिकर मत कर…\nअकेले #Naikhi हम..!🏵\nपूरा कारवां बा…\nतहरे #Yaadan के संगे-संगे .!!\n#Ishaq की होलिया खेलनी छोड दी है\nहमने वरना हर चेहरे पे #Rang हमारा होता !\nअपना बिरह के #Tadap से लिखल #Shayari,\nतोहरे नाम कर जाईं ता हमके #Maf करिहा,\nतोहसे एगो पल के भी #Judai हमरा के\nजिए ना देला, तोहरे #Tadap में\nअगर हम मर जाईं ता हमके मा…\nदिलवा ई हमार #Bekarar हो रहल बा,\nलागत बा हमरा के तोहरा से #Pyar\nहो #Rahal बा तू आ जइहा इहवाँ\nजल्दी से काहें की तोहार #Besbari\nसे #Intezaar हो रहल बा।\n#Tutal बानी हम लेकिन तोहसे नाराज़ नईखे,\nदिल में तोहरे बानी लेकिन Tohre पास नईखे,\nअगर #Jhuth कहीं ता सारा जहाँ बा हमरे पास,\nऔर सच कहीं ता एगो तोहरे Bagair कुछहुँ ख़…\nबगैर #Dard के आंसू बहावल ना जाला,\nबगैर #Pyar के रिश्ता निभावल ना जाला,\nजिनगी में #Dosto एगो बात याद रखिया,\nकेहू के रुलाई के आपन #Sapna सजावल ना जाला।\nInstagram Attitude Bio for Boys & Girls\nनिष्कर्ष – आपको यह 2000+ Bhojpuri Status in Hindi | New Bhojpuri Attitude Status का आर्टिकल कैसा लगा।आप नीचे कमेंट बॉक्स में कमेंट करके जरूर बताएं।या किसी प्रकार का Suggestion देना भी चाहते है तो आप नीचे Comment Box में अपनी राय हमारे साथ Share कर सकते है।\nCategories Status, Status in Hindi Tags Bhojpuri Attitude Status, Bhojpuri Badmashi Status in Hindi, Bhojpuri Kya Hai, Bhojpuri Love Status, Bhojpuri Sad Status in Hindi, Bhojpuri Status, Bhojpuri Yadav Attitude Status, What is Bhojpuri\n1 thought on “2000+ Bhojpuri Status in Hindi | New Bhojpuri Attitude Status”


रमावती - डॉ० उमेशजी ओझा - मैना: भोजपुरी साहित्य क उड़ान (Maina Bhojpuri Magazine)\nHome डा उमेशजी ओझा Katha रमावती - डॉ० उमेशजी ओझा\nरमावती - डॉ० उमेशजी ओझा\nगरमी के करुआईल दुपहरिया में हम आपन ऑफिस से बाहर निकलनी. आ ऑफिस के सामने ही लागल घनघोर कुचकूच हरिहर अशोक के फेड के निचे जईसेही खाड होके शीतल हवा के आनन्द लेत जमाहि लेनी. ओसहि एगो हमरे विभाग में काम करेवाली औरत हमरा लगे आके एकेहाली हमरा छाती से लागी के रोये लगली. एक हाली त हमरा काठ मर दिहलस कि हम का करी आ ई औरत के ह. बाकी धेयान टूटल त पवनी कि ऊ रोयेवाली औरत हमारे जिला के रहेवाली रमावती हई. जिला जवार के होखेके नाते ऊ हमरा के आपन समझत रही. आ आपन हर दुःख तकलीफ हमारे से कहत रही. आखिर एह परदेश में आ एह विभाग में उनका खातिर हमरा के छोड़के उनकर केहू आपन ना रहे. जेकरा चलते हमार उनका घर से आवल जात होत रहे. हम उनका के रोअत देखिके चुप करावत..........\nरमा.....रमा.......ये रमा पाहिले चुप होख. कुछ भईल हां का? आ केहू कुछ बोलऽल हां? कहतऽ मारी के ओकर थूथुन फोर दिही. बाकी रमा सुनेवाली जे कहा रही. बस एह घरी उनका एकेगो काम रहे कि ऊ हमरा के धके खाली रोअते जात रही. हम लाख समझावे के कोशिश कैइनि बाकी सभ बेकार रहे. उनका के आपन छाती से दबवले उनका बारे में सोचे लगनी.....ई लजायेवाली लईकी, बड ,जेठ, के बात मानेवाली, आ आदर करेवाली के आजू का हो गईल बा कि खाली रोअले जात बाड़ी.\nरमावती एगो खुबसूरत लमहर कद काठी के छरहर आ सुशिल औरत हई. उनकर बिआह सरकारी नोकरी करेवाला लईका से भईल रहे. बिआह के एके बरिश बितल रहे कि एगो हादशा में उनकर मरद के मृतु हो गईल रहे. ई एक बारिश में उनका एगो बेटा भी हो गईल रहे. पति के मृतु भईला के बाद उनका सरकारी नियम के अनुसार मज़बूरी बस अनुकम्पा प नोकरी करे के पडल. एक बारिश तक त उनका ऑफिस के सभ आदमी आ अफसर के दया आ सहानुभूति मिलत रहल. ओकरा बाद धीरे-धीरे उनका ऑफिस के सभ सहयोगियन के गिद्ध नजर उनका सुनारता प लागे लागल. आ सभकेहू चाहे लागल कि ऊ उनकर हो जईती. बाकी रमा चुपचाप आपन काम प आवस आ काम कऽके चली जात रही. केकरो से कुछो ना बोलत रही. जेकरा चलते सभ केहू “अंगूर खाट बा” कहत उनका चरितर प छिटा कसी करेसे भी तनिको परहेज ना करत रहले.\nएक दिन के बात ह ओह दिन भी दुपहरिया रहे, हम आपन काम से ऑफिस के छत प जात रही. ओह घरी रमावती से जान पहचान भी ना रहे, बस अतना जानत रही कि ऊ हमारे जिला के हई. छत प जाए खातिर बनल सीढी प धीरे-धीरे चढ़ऽल चलल जात रही. हमरा आगे-आगे ऑफिस के बाडा बाबू रमेश भी रहले . कुछ दुरी गईला प ऊपर से रमावती उतरत लउकली. जईसही रमेश उनका लगे पहुचले उनकर हाथ पकड़ी के रमा के साथे छेड़छाड़ करे लगले. आ रमा उनकर विरोध करे लगली. ई देखिके हमरा से सहल ना गईल, आ हम रमेश से कहनी ई का “ रमेश बाबू........का करत बानी, लाज नईखे आवत, घर में भाभीजी के रहलो प राउर ई हाल बा.” रमेश हमरा के गिदर भभकी देत कहले कि आपन काम देखऽ बीच में पड्बऽ त ठीक ना होई. आखिर हमरा भीतरी जिला के माटी रहे. हम उनका साथे भीड़ गईनी. आखिर में उनका रमा के छोड़े के परल. ओह दिन से रमा हमरा के आपन सुभचिंतक माने लगली आ आपन सभ दुःख तकलीफ बतावे लगली.\nआजू रमावती ऑफिस के पीछे अशोक के फेड के निचे हमरा के पकडीके रोअत रही आ उनका के चुप करावे में हम फेल रही.\nथोड़े देर रोअला के बाद आपन आखी में लोर लिहले कहल शुरू कईली.......\n“ रउरा देखत आ सुनत बानी नु कि हमरा बारे में का-का अक्षरंग लगाके हमार चरितर प दाग लगवाल जात बा. जा हमरा पति के रहता भर में हमरा के आपन बड भउजी के आ महतारी के ओहदा देत रहे लोग , गोड छूके गोड लागत रहे, उहे आज आपना साथे रहेके नेवता देत बा. जब हम मना करत बानी त नोकरी से हटा देबे के बात कहिके कईसे तंग करत बा लोग . जवन काम आजुतकले ना कईनी उहो काम करे भेज देत बा लोग. अबही तक त हम सीताजी निहन साफ सुथर बानी बाकी कब तक रह पाइब ई राकशन कि बीच मालुम ना. अब द्रोपदी लेखा हमरो चिर हरण के समय आ गईल बा. अब हम अईसन नोकरी से तंग आ गईल बानी, सोचत बानी कि एह में हम साफ सुथर ना रह पाइब एह से नोकरिये छोड़ देब.”\n“ई का कहत बाडू, नोकरी मत छोड़, समाज में पसरल ई राक्षसन के कडा विरोध कर, ऊ लोगन के मुहतोड़ जवाब द . अईसन काहे नईखु करत कि अबही तहार लमहर जिनगी बा. कवनो बढ़िया लईका देखि के बिआह क ल. एह से राक्षसन के झटका भी लागी आ ओकरा बाद से ऊ तहरा के तंग कईल छोड़ दिहे. तहार जिनगी भी सुधर जाई, तहार बेटा के बापों मिल जईहे. अबही ऊ छोट बा बड़ भईला प ओकरा ईयादो ना रही कि ओकर असली बाबूजी के रहे.”\nकुछ सोचला के बाद रमावती........”शायद रउरा ठीक कहत बानी. अब हम बिआहे क लेब. सुनी ......एगो लईका बा ऊ हमारा पति के फुआ के लईका हवे. आ एहिजे कंपनी में कामो करेले. ऊ आपन चाहत भी कई हाली उजागर कईले. बाकी हमही उनकर बात ना सुनत रही कि लोग का कही. बाकी अब कवनो उपाय नईखे लउकत.”\n“ देख रमावती सोच समझ के बिआह करिह ऊ लईका कईसन बा ठोक बजा लिह. कही कवनो उच-नीच मत हो जाऊ.”\n“नाजी, हम देखत बानी ऊ सभ तरह से ठीक बाडन”.\n“ देख रमावती हमरा जहा तकले ईयाद बा, जवना लईका के तू कहत बाडू ऊ बिआहल हवे. आपन पहिलकी मेहरारू के छोड़ देले बाडन. अईसन मत होखे कि ऊ तहरो के , कही ऊ तहार पईसा खातिर त ना तहरा से बिआह कईल चाहत होखस. ओईसन आदमी प विश्वास कईल ठीक नइखे.”\n“ना अईसन बात नईखे हम जानत बानी कि ऊ आपन पहिलकी मेहरारू के छोड़ देले बाडन. सुभाव के ठीक बाडन हमरा साथे अईसन ना होई.” ^\n“ठीक बा जब सभ जानियके बिआह करके सोचत बाडू त कवनो बात नईखे. हमार बहुत ढेर सारा बधाई .”\nदू दिन बाद रमावती बिआह के जोड़ा में ऑफिस आ गईली. ख़ुशी से बिआह कईला के सभ केहू के बीच मिठाई बटली. रमावती आजू बिआह के जोड़ा में सरग के परी लागत रहली. ऑफिस के लोग जे उनका देखिके आह भरत रहे ऊ लोगन के चेहरा मुरझा गईल रहे. सबसे पाहिले रमावती के अपना हाथ से निकलत देखिके ऑफिसर लोग उनका के बिना विभाग से पुछले दोसर बिआह करेके दोष लगाके निलंबित करवा दिहले. ओकरा बाद उनका बेटा के उनकर पति के नाम प मिलेवाला सहायता राशिओं बन करवा दिहले.\nरमावती के खिलाफ विभागीय कारवाही चलऽल. जवना में उनकर जवाब सुनिके बड ऑफीसर उनका के निलंबन से मुक्त कऽके फेरु से नोकरी प बोला लिहले. बाकी नोकरिवाला लईका से बिआह करके चलते उनका बेटा के उनकर मरद के नाम प मिलेवाला सहायता राशिओं बन कर दिहल गईल.\nएक वरिस बाद रमावती से भेट भईल. अबकी हाली रमावती एक दम उदास लागत रही आ माथा प सेनुर भी ना रहे. समझत देर ना लागल कि उनकर दुसरका पति उनका के छोड़ दिहले बा . हमरा रहलो ना गईल आ उनका से पूछनी “ का भईल रमावती........?”\n“का कही .....रउरा ठीक कहत रही. ऊ हमरा से ना हमरा पईसा से बिआह कईले रहे. आजू हमरा लगे राखल जमा पूंजी ख़तम हो गईल त हमरा के छोड़ दिहलस आ तिसरका बिआह क लिहलस.”\nहम काठ मरला निहन रामावती के टुकुर-टुकुर निहारत रही कुछ बुझात ना रहे कि अब का कही. थोड़े देर बा कहनी “ अब का करके बा,”\n“बस कुछ ना अब आपन पहिलके पति के ईयाद करत जिनगी बिता देब. अब लोग चाहे जे कहे चाहे जवन हो जाय कवनो परवाह नईखे करेके.\nअतना कहते रमावती चली गईली. आ हम उनकर बुझाईल आशा के शांति मन से देखत रही गईनी.\nअंक - 29 (26 मई 2015)


August 4, 2015 Editor निरउठ 1\nदिल्ली फजिरहीं पहुँच गउवीं. तर-तरकारी कीने क बेंवत ना बइठुवे त सोचुवीं आलुवे-पियाज कीनि लीं. दाम पुछते माथा घूम गउवे. साठ रुपिया किलो पियाज रे भइया. हम सोचुवीं..”बकसs ए बिलार ,मुरुगा बाँड़े होके रहिहें !” इहाँ देखुवीं कि पियाज बेछिलले रोवावत बा. पियाज पैदा करे वाला पहिलहीं रोवत-रोवत चुपा गइल बाड़े सs. हाय रे जमाखोरी, हाय-हाय रे महँगाई. केकरा से पूछीं, कहवाँ फरियादीं? आमे आदमी के सरकार बा. आमे आदमी अब आन हो चलल बा.\nका जमाना आ गइल ए भइया? इहवाँ चोरे चोर-चोर चिचियाता; भ्रष्टाचारी, भ्रष्टाचार का बिरोध में अनशन प बइठ गइल बा. घोटालन क सरदार घोटाला पर भाषन देबे लागल बा. कुकुरे चाम के रखवार बा ! दाल के पुछहीं के का जब ऊ करिये में सीझे लागल ! हाय रे हमार सोना क देश, लोग सोना छोड कोइले प टूट परल.\nकहीं बाढ़ कहीं सूखा आ कहीं अतिवृष्टिये जान मरले, डहले-डहकरले बिया. हमनी का गाँव का ओर छोट किसान जियका जोगाड़त, बेटहल क टहल नधले बा. ओकर पढ़ल-लिखल लड़िका नोकरी खातिर गाँव-शहर छिछियाता आ एइजां व्यवस्था “कींचड़-फेंक-गेम” में फँसल बिया. देश के संसद टुकुर टुकुर तिकवत बिया कि कब जनप्रतिनिधि जगिहें स, आ देश के, देश का लोगन का भलाई खातिर बतकही -बहस करिहे़ सँ. कुछ राहत मिलित कुछ रोजी रोजिगार क बात होखित, कुछ बेवस्था सुधरित. बाकि ना, इहवाँ त डमकच होता.\nजन प्रतिनिधि अपना ड्यूटी से गायब बाड़े सs. हमनिये का नू उन्हनी के चुनले बानी जा. उनहन लोगन क कवनो जिमवारी बा कि ना ? हम सोच कहि के थाकि गइलीं. तनी रउवों सब सोचीं ! कुछ करीं कि जिनगी के गाड़ी डगरो, कुछ बोईं कि आगा काटल जाव. तबहिए नू आवे वाली पीढ़ि के जिनिगी सँवरी.\nडा. अशोक द्विवेदी भोजपुरी दिशा बोध के पत्रिका पाती के संपादक आ प्रकाशक हईं.\nभोजपुरी पाती के फेसबुक पेज\nए साहब का करबा राम नाम की लूट है लूट सका तव लूट फिर पछितैबा जब परान जैहई छूट जनता मरय या जीयय ऐसे मतलब केहू के ना बाय सबके आपन परल बाय 10रुपिया कै सामान30-40रुपिया में बिकाता लोग का पेट पूजा तव करही के परी


भगवा चोला वाला साधू शैतान बन गइल – Anjoria\nआजु के युग साधुवन आ अंधविश्वास के गिरफ्त में बुरा तरह जकड़ा गइल बा. चिकन चुपड़ बात बनावे वाला साधू आदमी के अपना अंध भक्ति के जाल में फँसा लेत बाड़े.\nएही सब बातन के सिन्धुजा चलचित्र के बैनर में बनत फिलिम “सन्यासी बलमा” मे देखावल जात बा. निर्देशक अजय कुमार झा एह फिलिम का जरिए समाज के आईना देखावे मे कोशिश कइले बाड़न. एह फिलिम में आजु के ढोंगी साधू-सन्यासियन के प्रतीक किरदार में आइल बाड़ें खलअभिनेता अवधेश मिश्रा.\nकहानी लिखले बाड़न सिन्धुजा मिश्रा अउर पटकथा आ संवाद मनोज टाईगर.\nनवोदित नायक जलज कुमार एह फिलिम से आपन अभिनय पारी के शुरुआत करत बाड़ें. साथी कलाकारन में शुभम तिवारी, मोनालिसा, प्रिया शर्मा, मनोज टाईगर, गोपाल राय, अनूप अरोरा, किरन यादव, देव सिंह, अभय राज अउर अवधेश मिश्रा के नाम बा.


शूटिंग करे आइल रिंकू घोष के दिवाना हो गइले सीतामढ़ी के लोग – Anjoria\nभोजपुरी सिनेमा के नंबर वन नायिका रिंकू घोष के चाहे वालन के तादाद हर जगहा बा. सीतामढ़ी में अपना फिलिम ‘नागपंचमी’ के शूटिंग करे चहुँपल रिंकू घोष के देखे ला लागल कि पूरा सीतामढिए उठ के चल आइल रहे. लोग रिंकू सशगे फोटो खिंचवावल, आटोग्राट लिहल बाकिर सब कुछ बहुते मिलनसार अंदाज में.\nलोग के एह व्यवहार पर खुश रहली रिंकू घोष.\nरिंकू एह घरी हर छोट बड़ निर्माता के फिलिमन में काम करत बाड़ी. असलम शेख संगे रिंकू के फिलिम ‘औरत खिलौना नहीं’ जल्दिए रिलीह होखे वाली बा. राजकुमार पांडे के फिलिम ‘नगीना’ के शूटिंग हाल ही में पूरा कइली ह रिंकू. जगदीश शर्मा निर्देशित ‘हथियार’ फिलिमो के शूटिंग पूरा करा चुकल बाड़ी रिंकू घोष.\nPrevious Post: नागपंचमी के शूटिंग बिहार का सीतामढी में शुरु\nNext Post: सामाजिक सरोकारन से जुड़ल फिलिम हवे कबीर भट्ट के ‘रेज़ा’


बेलू के ठहाकन से सिनेमाघरन में सन्नाटा पसरऽता – Anjoria\n…एक तमाशा खत्म हो गइल, दोसर तमाशा होई… चिहुँकला के जरूरत नइखे. ई कवनो फिलिम के नाम ना ह बलुक हालही में रीलिज भोजुपरी फिल्म ‘ऐलान’ के एगो डायलॉग ह जवना के विष्णु शंकर बेलू अपना खास खलनायिकी अंदाज में बोलके जियतार कर दिहले बाड़े. अतने ना, एह फिलिम में बेलू जवना तरह के खलनायिकी परोसले बाड़े ओकरा के सिनेमाघरन में साफे देखल जा सकेला. जब-जब ऊ ठहाका लगावतारे तब तब सिनेमाघर में चुप्पी पसर जा ता. आशिकी फेम राहुल राय प्रोडक्शन के बैनर तले बनल फिल्म ‘ऐलान’ में मनोज तिवारी आ राहुल राय के अपोजिट बेलू आपन दमदार अभिनय देखवले बाड़न जवना खातिर निर्देशक धीरज कुमारो धन्यवाद पावे लायक बाड़े. बेलू के उनके दमदार मौजूदगी से सगरी खलनायकन के नजर उनुका पर गड़ल बा. बेलू के मानल जाव त ऊ हर तरह के अभिनय करे में विश्वास करले चाहे ऊ नीमन किरदार होखे भा बाउर !\nचैलेंजिंग भूमिका के बेसी मान देबे वाला आरा निवासी विष्णु शंकर बेली प्रतिज्ञा, हमार माटी में दम बा, ये कैसी गुरू दक्षिणा, देश में लवटल परदेसी आ गठबंधन प्यार के में आपन दमदार अभिनय कइले बाड़े. बेलू शूरुवे से रंगमंच से जुड़ल रहले आ अखिल भारतीय नाट्य प्रतियोगिता में सर्वश्रेष्ठ अभिनेता के पुरस्कारो जीत चुकल बाड़े. आजुवो बेलू रंगमंच से फरका नइखन भइल आ उदघोषक के भूमिका बखूबी निबाहत बाड़े.\nबेलू के आवेवाली फिलिमन में “मेहरारू चाहीं मिल्की व्हाईट” खास बा जवना में ऊ मुख्य खलनायक के भूमिका में बाड़े आ नायिका रानी चटर्जी के प्यार में पागल. बेलू अपना के मनोज तिवारी के बड़का प्रशंसक कहेले.\nOne thought on “बेलू के ठहाकन से सिनेमाघरन में सन्नाटा पसरऽता”\nबहुत बढ़िया भाई .बिना आरा के किला केहू न उखाड़ पाई.


बाबा की कलम से.....: लोकसभा चुनाव 2019: घूमेगा विकास का पहिया या चलेगा हिंदुत्व का रथ ?\nPosted by Sonu Kr. Jha at 09:19


सांसद मनोज तिवारी कोयल राणा झुग्गियन में जा के सफाई ला जागरूक करीहें – Anjoria\nउत्तर पूर्व दिल्ली संसदीय क्षेत्र से सांसद भाजपा नेता आ भोजपुरी मेगा स्टार मनोज तिवारी मिस इंडिया कोयल राणा का संगे झुग्गियों में जा के लोग के सफाई खातिर जागरूक करीहें.\nपिछला अप्रैल में मिस कोलकाता चुनाइल कोयल राणा अब मिस यूनिवर्स के खिताब पर नजर गड़वले बाड़ी आ एही इरादा से उ सामाजिको काम करे में लागल बाड़ी. उनका ‘स्वस्थ भविष्य-स्वच्छता व स्वास्थ्य’ अभियान खातिर उत्तर पूर्वी दिल्ली जिला के चुनल गइल बा. आ एहिजा के सांसद मनोज तिवारी उनका एह अभियान के सफल करावे में लागल बाड़े.\nपिछला दिने महान कार्टूनिस्ट प्राण आ सिने एंड टी.वी. आर्टिस्ट एशोसिएशन (सिनटा ) के महासचिव धर्मेश तिवारी के निधन पर गहरा दुख जतवले मनोज तिवारी. कहलन कि कार्टूनिस्ट प्राण के किरदार आजुओ उनुका आँख का सोझा घूमत बाड़े. एह किरदारन के बनावे वाला प्राण के निधन से उनुका बहुत दुख भइल. धर्मेश तिवारी का निधन पर कहलन कि समूचा सिनेमा जगत धर्मेश तिवारी के सम्मान करत रहे आ उनुका दूरदर्शिता के कायल रहे.\nPrevious Post: मुंबई में शोला शबनम के प्रीमियर पर दर्शक ख़ुश\nNext Post: ‘छोरा गंगा किनारे वाला’ के शूटिंग पूरा


खेसारीलाल क एक्शन अवतार वाली फिलिम ‘दिल ले गईल ओढनिया वाली’ 8 जून से – Anjoria\nगुरु. मई 26th, 2022\nखेसारीलाल क एक्शन अवतार वाली फिलिम ‘दिल ले गईल ओढनिया वाली’ 8 जून से\nमई 31, 2012\nसिनेमा भोजपुरी के नयका सुपरस्टार खेसारीलाल यादव 8 जून से रिलीज होखे जात ‘दिल ले गईल ओढनिया वाली’ में एक्शन अवतार में लउकीहें. बालाजी सिनेविजन प्रा. लि. क बैनर तले बनल एह फिल्म के निर्माता पप्पू भाई, राजेश सिंह आ संजय कनूगा, निर्देशक अरविंद चौबे, एक्शन मास्टर दिलीप यादव, संगीतकार मधुकर आनंद, गीतकार विनय बिहारी, प्यारेलाल यादव, आ कृष्णा बेदर्दी, अउर क्रिएटिव निर्माता आशीष एस. ठाकुर हउवें.\nफिल्म में मुख्य जोड़ी खेसारी लाल आ अंजना सिहं क बा, खलनायक हउवें रजनीश झांजी, आ बाकी कलाकारन में शशिमोहन सिंह, प्रिया कपूर, मनोज टाईगर, आनंद मोहन, प्रिया पाण्डेय, रत्नेश बरनवाल, संजय वर्मा, आशा शर्मा, जसवंत कुमार, बालेश्वर सिंह, जय सिंह, आ रंजीत कुमार सिंह व शामिल बाड़ें.\n(प्रशान्त निशान्त के रपट)\nआलोक कुमार क ‘देवरा पे मनवा डोले’ धूम मचवलसि\nटोरंटो में चलल पाखी क जादू


बलिया – Page2– टटका खबर\nकाल्हु अपना मन का बात कार्यक्रम में प्रधानमंत्री नरेन्द्र मोदी कहलन कि कोरोना के पहिलका लहर के हरवला का बाद हौसला से भरल देश दुसरको लहर के तूफान से पार पा ली. कहलन कि कोरोना के दुसरका लहर हमनी के धीरज आजमावत बा. कहलन कि लोग अफवाहन पर ध्यान ना दे के एकरा से निपटे\nकोरोना महामारी का चलते परीक्षा टारल जाए के क्रम में अब सीआईएससीई बोर्डो आपन दसवीं आ बारहवीं के परीक्षा टारे के एलान क दिहलसि. बाकिर सीबीएसई का तरह ऊ आपन परीक्षा रद्द नइखे कइले आ कहले बा कि जून के पहिला हफ्ता में एह बारे में फैसला लीहल जाई. रउआ सभ के ई जान के\nकाल्हु अतवार 19 जनवरी का दिने बलिया जिला के नरही थाना के गोविन्दपुर गाँव का नियरा गंगाजी का किनारे रेती पर एगो लाश मिलल बा जवना के पहचान नइखे हो पावत. बलिया पुलिस सभका से निहोरा कइले बिया कि एह आदमी का बारे में अगर कवनो जानकारी होखो त नीचे दीहल कवनो फोन पर खबर\nदेवरिया में अदालत ने सेक्स कांड के तीन आरोपी को भेजा रिमांड पर देवरिया 18 अगस्त (वार्ता). उत्तर प्रदेश में देवरिया के अपर सत्र न्यायाधीन के अदालत मां विंध्यवासिनी महिला प्रशिक्षण एवं समाज सेवा संस्थान से संचालित बाल गृह बालिका, बाल गृह शिशु और सुधार गृह के तीन गो आरोपियन के तीन दिन ला रिमांड


Azamgarh Bloggers Association: भोजपुरी लघु कथा--छलिया प्रेमी\nसुबह जब बुढाये के साँझ के गोदी सोवै जात रहल तै वो बेला में रजमतिया के खेत के मेडी से गुजरत देख मिसिर के लौंडा रतन के मन मचल गएल . आपन इशारा से रतन रजमतिया के मकई के खेते में बुलावनै .\nउपेन्द्र " उपेन "\nप्रस्तुतकर्ता उपेन्द्र नाथ पर 9:05 pm\nलेबल: उपेन्द्र 'उपेन', लघु कथा\nAkshitaa (Pakhi) 10/1/11 9:01 am\nअब तो मुझे भोजपुरी भी सीखना पड़ेगा...\nकुमार राधारमण 10/1/11 3:54 pm\nरजमतिया के मति मारल गइल रहे।\nRam Shiv Murti Yadav 10/1/11 4:12 pm\nभोजपुरी में खूबसूरत रचना...अच्छी लगी.\nUnknown 11/1/11 1:26 pm\nउम्दा प्रस्तुति...अच्छे भाव...बधाई.\nUnknown 11/1/11 1:27 pm


मृत्युंजय में मोनालिसा के आयटम डांस – Anjoria\nमृत्युंजय में मोनालिसा के आयटम डांस\nमई 26, 2010 मृत्युंजय, मोनालिसा\nभोजपुरी के चर्चित अदाकारा मोनालिसा प्रवेश सिप्पी के बनावल भोजपुरी फिल्म मृत्युंजय में पहिलका बेर आयटम डांस कइले बाड़ी. फिल्मिस्तान स्टूडियो के फ्लोर नं ५ पर लगावल शानदार सेट पर एह आयटम डांस के शूट कइल गइल. एही सेट पर एश्वर्या राय, माधुरी दीक्षित, शिल्पा शेट्टी समेत बहुते अदाकारा डांस प्रस्तुत कर चुकल बाड़ी. खास बात बा कि एह सेट पर पहिला बेर कवनो भोजपुरी फिल्म के शूटिंग भइल.\nनृत्यनिर्देशक कानू मुखर्जी के कोरियोग्राफ कइल एह डांस में मोनालिसा के संगत देबे खातिर डेढ़ सौ डांसरन के लगावल गइल रहे. एह मौका पर मोनालिसा के बधाई देबे खातिर फिल्म के मुख्य नायिका रिंकू घोष सिलवासा में चल रहल आपन दोसरा फिल्म के शूटिंग छोड़ के चहुँपल रही. संजोग से ओहि दिन फिल्म के निर्माता प्रवेश सिप्पी के जनमोदिन रहुवे, से उनकरो बर्थडे केक सेट पर काटल गइल. ताली का गड़गड़ाहट का बीच प्रवेश सिप्पी केक के पहिला टुकड़ा निर्देशक जगदीश शर्मा के आ दुसरा टुकड़ा फिल्म के खलनायक संजय पाण्डे के खिअवलन. रिंकू आ मोनालिसा त पुरा केके प्रवेश सिप्पी का चेहरा पर रगड दिहल लोग.\nमृत्युंजय में दिनेशलाल यादव आ रिंकू घोष मुख्य भूमिका में बा लोग.साथ में बाड़े मनोज टाइगर, संजय पाण्डे, बृजेश त्रिपाठी, गोपाल राय वगैरह कलाकार. गीत विनय बिहारी आ प्यारेलाल यादव के लिखल बा आ संगीत धनंजय मिश्रा दिहलें बाड़ें. लाइन प्रोड्यूसर आशीष गुप्ता हउवें. कथा पटकथा नईम एजाज आ जगदीश शर्मा के ह आ संवाद लिखले बाड़ें सुरेन्द्र मिश्रा. एक्शन राम शेट्टी के, डांस रिक्की गुप्ता आ तेजस दत्तानी के, आ कैमरा संचालन राजू के जी के बा. प्रोडक्शन डिजायन सागर शुक्ला के बा.\nएगो नारी के संघर्षगाथा ह दामिनी\nजल्दिये रउरा सोझा आवे वाला बा लोफर


Derma:B, माइल्ड मॉइश्चर मिल्क ऑइल. 6.76 फ़्लूड आउंस (200 मिली) - iHerb\nDerma:B, माइल्ड मॉइश्चर मिल्क ऑइल. 6.76 फ़्लूड आउंस (200 मिली)\n₹953.58 ₹953.58 (सहेजा गया ₹0.00)\n₹1,811.80 5% छूट\nउत्पाद कोड: DMB-84400\nUPC कोड: 8809554844007\n18.8 x 6.4 x 4.1 सेमी , 0.23 किग्रा\nइसमें #73 फ़ेस ऑइल >\nइसमें #195 के-ब्यूटी मॉइस्चराइज़र, क्रीम >\n%#tu116#%, ओलि यूरोपिया (ऑलिव) फ्रूट ऑइल, हाइड्रोजनेटेड पॉलिआइसोब्यूटीन, कैप्रिलिक/कैप्रिक ट्राइग्लिसराइड, ग्लिसरीन, मेथिल ग्लूसेथ-20, पोटैशियम सीटल फ़ॉस्फ़ेट, 1,2-हेक्ज़ेनडियोल, लिम्नेन्थेस अल्बा के बीज का तेल, मिल्क प्रोटीन का सत्त, आर्जिनिन, ग्लाइसिन, ग्लूटामिक एसिड, लाइसिन, ल्यूसीन, मेथियोनिन, वैलिन, सेरिन, सिस्टीन, एस्पार्टिक एसिड, आइसोल्यूसिन, एलानिन, टायरोसिन, थ्रेयोनिन, फ़ेनिलएलानिन, प्रोलिन, हिस्टीडीन, डायसोडियम EDTA, सुगंध, ज़ैंथन गम, एक्रिलेट्स/c10-30 अल्किल एक्रिलेट क्रॉसपॉलिमर, डाइहाइड्रॉक्सीएसिटोफ़िनोन, मिरिस्टॉइल/पामिटॉइल ऑक्सोस्टीयरामाइड/एराकैमाइड MEA, सॉर्बिटन स्टीयरेट, सेटेरिल अल्कोहल, ग्लिसरील स्टीयरेट, फ़ाइटोस्टेरॉल, कैप्रिलिल ग्लाइकॉल, स्टीयरिक एसिड, ब्यूटायरोस्पर्मम पार्की (शी) बटर, विटिस विनिफ़ेरा (अंगूर) के बीज का तेल, पैंथेनॉल.


के॰के॰ सिंह अइले भोजपुरी फिल्म लिखे – Anjoria\nके॰के॰ सिंह अइले भोजपुरी फिल्म लिखे\nहिन्दी सिनेमा के मशहुर लेखक के॰ के॰ सिंह अब भोजपुरी सिनेमा के कहानी, पटकथा, आ संवाद लिखे के काम दिनेशलाल यादव निरहुआ के फिल्म “औलाद” से शुरु कइले बाड़न. भोजपुरी सिनेमा के सबले बड़ कमजोरी एकर कथा पटकथा होले. जबकि फिल्म “औलाद” के खास बात इहे कथा पटकथा संवाद बन गइल बा जे दर्शकन के अपना से जोड़ के रख ली. बतावल जात बा कि एह काम खातिर के॰ के॰ सिंह के एगारह लाख रुपिया दिहल गइल जवन अबले कवनो भोजपुरी फिल्म लेखक के नइखे मिलल. औलाद के निर्देशन असलम शेख के बा.\nमनोज तिवारी के अंधा कानून\nविराज भट्ट के धूम मचल बा बिहार में\nOne thought on “के॰के॰ सिंह अइले भोजपुरी फिल्म लिखे”\nभईया ई खबर त पढ के आशा जगी ब कि अब भोजपुरी म भी अच्छे लेख्क लिखै क तैयार बानी।


जुग जुग जिअसु ललनवा – Anjoria\nTag: जुग जुग जिअसु ललनवा\nभोजपुरी के ई पारम्परिक सोहर गीत भोजपुरी फिलिम पिया के गाँव में फिलिमावल गइल रहुवे. एकर संगीत दिहले रहलें मशहूर संगीतकार चित्रगुप्त आ किरदार निभवले रही मीरा माधुरी. एह गीत…


अखिलेश के ‘फुआ’ आ बहुते लोगन के ‘बहिनजी’ का खिलाफ बोलल महँग पड़ गइलANN News\nअखिलेश के ‘फुआ’ आ बहुते लोगन के ‘बहिनजी’ का खिलाफ बोलल महँग पड़ गइल...\nCopyright © 2017 Ann news Bhojpuri. All Rights Reserved.\nअखिलेश के ‘फुआ’ आ बहुते लोगन के ‘बहिनजी’ का खिलाफ बोलल महँग पड़ गइल\nbhojpurieditor | Thursday, July 21, 2016 12:29 PM IST\nहाल ही में भाजपा के यूपी प्रदेश उपाध्‍यक्ष बनावल गइल दयाशंकर सिंह मऊ में भाषण देत घरी जोश में आके बसपा सुप्रीमो मायावती पर अइसन बोल मार दिहलन कि उगिलला का बादो गरदन में अ़टक के रहु गइल बा. अलग बात बा कि ओहू ले खराब बोल मोदी का खिलाफ कुछ लोग आए दिन बोलत रहेला आ मोदी कबो एकरा के मुद्दा ना बनवलन. बाकिर मायावती त मायावती हई. काल्हु राज्यसभा में अपना खिलाफ बोलल बोल लेके दयाशंकर सिंह के गिरफ्तारी माँगे लगली.\nबोल अइसन बेतुका रहल कि ओहपर रफ्फू करे के कवनो गुंजाइश ना देखि भाजपा तुरते दयाशंकर सिंह के पद से हटा दिहलसि आ छह बरीस ला उनुका के भाजपा से तड़ीपार क दिहलसि. बाकिर मायावती के तोस ना मिलल. कहली कि उनुका के गिरफ्तार कइल जोव ना त उनकर लोग बवाल करे लागे त उनुकर दोस ना रही.\nबिहार चुनाव से पहिले जवना तरह असिष्णुता के पुपुही बजावत सगरी मूस मुसकोइल के बहरा आ गइल रहलें वइसने साजिश अबकियो होखे जा रहल बा. जानबूझ के हिन्दूवन के उकसावल जाई आ ओकरा बाद चारो तरफ से सियारन के हुँआ हुँआ के अइसन हल्ला होखी कि यूपीओ में भाजपा के हरवावे के जमीन बना लीहल जाई. गुजरात से एकर शुरुआतो हो चुकल बा.\nमायावती, दयाशंकर सिंह, भाजपा, बसपा\nदक्षिण अफ्रीका की रोलीन बनीं विश्व सुंदरी, भारत की कोयल टॉप-10 में\nकैरी होप का ‘होप’ चकनाचूर, विजेंदर ने जीत लिया एशिया पेसिफिक सुपर मिडिलवेट का खिताब\nभारत-वेस्‍टइंडीज के बीच पहला टेस्‍ट मैच आज से, लगातार तीसरी टेस्ट सीरीज जीतने पर निगाहें\nकश्मीर में सारे आतंकवाद पाकिस्तान प्रायोजित, हिंसा भड़काने के लिए पाक जिम्मेदार: राजनाथ सिंह\nसावधान! ये खाद्य पदार्थ कैंसर के खतरे को बढ़ा सकते हैं\nकोलेस्ट्रॉल को सामान्य रखने में मददगार है अनार\n31 दिसंबर से नहीं चलेगा Whatsapp! कहीं आपका फोन भी तो नहीं है शामिल\nभारत के परमाणु प्लांट में कहीं खुशी तो कहीं चिंता\nCopyright © 2015 A.N.N News All Rights Reserved..


टिकट चेकिंग ना क के अब सवारियन के दख भाल करीहें रेलवे के टीटीई – टटका खबर\nटिकट चेकिंग ना क के अब सवारियन के दख भाल करीहें रेलवे के टीटीई\nरेलमंत्रालय के योजना बा कि टीटीई के नया बहाली पर रोक लगा दीहल जाव आ जे पहिले से टीटीई बा ओह लोग के सवारियन के सुख-सुविधा देखे का काम में लगा दीहल जाव. एह फैसला का खिलाफ रेलवे के यूनियन सभ एह बात के विरोध करत बाड़ी सँ.\nसातवा वेतन आयोग के रपट में टीटीई/टीसी, इंक्वायरी-कम-रिजर्वेशन क्लर्क (ईसीआरसी) आ कामर्शियल क्लर्क एह तीनों के मिला के कामर्शियल आ टिकट चेकिंग स्टाफ मानल गइल बा आ एह लोग के मर्जर क देबे के सलाह दीहल गइल बा आ मौजूदा छह गो पे ग्रेड घटा के चार गो कर दीहल गइल बा.\nरेलवे बोर्ड के कहना बा कि अब टिकट बुकिंग में तकनीक के इस्तेमाल बहुत बढ़ गइल बा आ टीटी लोग के खास काम नइखे रहि गइल. एहसे टिकटिंग स्टाफ के बहाली खातिर न्यूनतम योग्यता मैटिक से बढ़ा के ग्रेजुएशन कर दीहल जाव. हाल में टिकट रद्द कइला आ रिफंड नियमन में बदलाव का बाद रेलवे के बुकिंग पहिले से दस फीसदी बढ़ गइल बा. पहिले टिकट कन्फर्म ना भइला पर लोग टीटीई के ‘सेवा’ ले लेत रहुवे आ रेलवे के कवनो आमदनी ना होखत रहुवे. अब लोग के आपन टिकट रद्द करा के नया टिकट कटावे के पड़त बा.\nTags: टीटीई, रेलवे


रिलीज खातिर तइयार बा ‘बेनाम बादशाह’ – Anjoria\nके. आर. सी फिल्मस् के बैनर तर बनल निर्माता विजय प्रसाद के एक्शन भरल ‘बेनाम बादशाह’ अब रिलीज का तइयारी में बा. एह फिलिम में अंजनी कुमार, प्रिया शर्मा, राकेश चतुर्वेदी, अभिलाषा, विपिन सिंह, गोपाल राय आ संजय पाण्डेय के खास भूमिका बा. निर्देशन कइले बाड़न शिब्बू वर्मा. संगीतकार सुजीत चौबे, आ एक्शनमास्टर हउवें जीतू सिंह.\nएह फिलिम के पूरा शूटिंग मोतिहारी में भइल बा.


Anjoria – Page 580 – First Bhojpuri Website\nMar 25, 2010 OmPrakash Singh\nभोजपुरी चैनल महुआ पर प्रसारित हो रहल रियलिटी शो डाँस संग्राम धमाल मचवले बा. हर हफ्ता अपना प्रस्तुति से एह…\nअमेरिका से बतिया रहल पाकिस्तान बहुते कुछ माँग रहल बा अमेरिका आ पाकिस्तान के बीच रणनीतिक बातचीत में पाकिस्तान सेना…\nउज्जैन, 24 मार्च. कालिदास के नगरी, विद्वानन के सभा अउर मंच पर प्रसिद्ध लोकगायिका मालिनी अवस्थी. बनारस के पूरबी गायिकी…\nMar 24, 2010 OmPrakash Singh\n– अभय कृष्ण त्रिपाठी पापी हो गइल मनवा कइसे करीं राम भजनवा, प्रभुजी मोरे कइसे करीं राम भजनवा.. आइल बानी…\nरामनवमी का पावन पर्व पर अँजोरिया पाठकन खातिर शुभकामना आजु रामनवमी हऽ आ आज से सगरी नया सामग्री अब अँजोरिया…\nMar 23, 2010 OmPrakash Singh\nमाया के माला के मामिला ना रहे ना बनल बसपा के लखनऊ रैली में मायावती के पहिरावल नोटन के माला…\nबिरहा सम्राट विजय लाल यादव अब सिनेमा का परदा पर खुदे के किरदार निबाहत नजर अइहें. फिल्म के नाम हऽ…\nपहिले पुष्कर तिवारी के बात… रंगमंच का दुनिया से अपना अभिनय के सैर करत पुष्कर तिवारी भोजपुरी फिल्म खेला में…\nपिछला दिने पटना के मायागिरी होटल में आर जी प्रोडक्शन का बैनर में नन्दू निकम्मा बने के एलान निर्देशक ब्रज…\nRecently atasmall village in Motihari district of Bihar, Pawan Singh put his blood asavermilion mark on…\nMegastar of Bhojpuri cinema Manoj Tiwari feels Yadav Paan Bhandaar to beaspecial film of his as he is…


जून 2018 – Anjoria\nजून 24, 2018 nffsrn\nई देश तरह-तरह के मुख्यमंत्री देख चुकल बा. बाकिर दिल्ली के मुख्यमंत्री के जोड़ खोजल मुश्किल बा. बिहार के लबार मुख्यमंत्री रहल चाराचोर रुपिया जतना कमइले होखसु बाकिर ओकरो इज्जत…\nसमय अइसन खराब हो गइल बा कि बाबा दादा का जमाना से चचल आवत कहाउतो कहे लिखे में डर लागत बा. चैनल का पैनल पर एकाध बेर कुछ गलतो कहि…\nखुदकुशी करे वालन पर ममता जन करीं – बतंगड़ – 89\nममता बनर्जी देश के पीएम बने ला पूरा जोर शोर से लागल बाड़ी. अगर सीधे हाथ ना हो पाई त हाथ टेढ़ो करे उनुका आवेला. आ हाथ वालन के एकर…\nअरबा सहिओ रहला पर कुनबा डूबे के डर बा – बतंगड़ – 88\nलोकतंत्र में लोक के चलेला बाकिर लोक के घोड़ा चलावेला तरह तरह के घुड़सवार मौजूद बाड़ें अपना देश में. केहू का लगे खानदान के नाम बा त केहू जाति आ…


भोजपुरी में खबर (बियफे, 14 मई 2015) – टटका खबर\nसुप्रीम कोर्ट अपना फैसला में बुध का दिने कहलसि कि सरकारी विज्ञापन में राष्ट्रपति, प्रधानमंत्री, आ सुप्रीम कोर्ट के मुख्य न्यायाधीश का अलावे केहु के फोटो ना दीहल जा सके. मरल लोग में बस मोहनदास गाँधी आ जवाहरलाल नेहरू के फोटो छापल जा सकेला. पता ना ई सब कइसे आ कवना आधार पर हो रहल बा कि जहाँ न्याय करे के जरुरत बा तहाँ ना त न्याय होखत बा ना होखत लउकत बा बाकिर बेजरूरत वाली बात पर फैसला तुरते आ जात बा. अब केहु पूछे कि नेताजी सुभाष चन्द्र बोस भा वल्लभभाई पटेल के फोटो काहे ना दीहल जा सके सरकारी विज्ञापन में भा राज्य सरकारन के विज्ञापन का बारे में न्यायालय के का राय बा, त शायदे जबाब मिल पाई. एह तरह के फैसलन से देश के जनता का बीच खुद न्यायालय के छवि बिगड़त बा बाकिर ओकर चिन्ता के करो. बहुत होखी त बोले वाला लोग के अदालत के मानहानि के मुकदमा चला के बंद क दीहल जाई.\nमोदी सरकार के लाख कोशिश का बावजूद कांग्रेसी अडंगा लगला का चलते भूमि सुधार विधेयक आ वस्तु अउर सेवा कर विधेयक संसद में पारित ना हो सकल आ लटकल रहि गइल. कांग्रेस ठान लिहले बिया कि विकास के कवनो काम ऊ ना होखे दी देश में. ओकर नेता राहुल गाँधी झूठ बयान दे के सरकार के आलोचना करत बाड़न बाकिर सचाई सामने अइला का बादो अपना बयान में सुधार नइखन करत. पता ना उनकर सलाहकार के बा. बाकिर देश के जनता अतना बुड़बक ना हिय कि ऊ सही गलत में फरक ना कर पाई. ना खेलब ना खेले देब, खेलवे बिगाड़ देब के कांग्रेसी चाल लोग देर सबेर बुझिए जाई.\nतीन दिन के दौरा पर पीएम मोदी आजु चीन चहुँप गइलन. ओहिजा हवाई अड्डा पर उनकर शानदार स्वागत भइल. शुरुआत ओहिजा के राष्ट्रपति के मूल शहर शियान से भइल बा.\nअफगानिस्तान के राजधानी काबुल का एगो होटल में ओहिजा के मशहूर गायक के गवनई सुने जुटल विदेशी मेहमानन से भरल पार्क पैलेस होटल पर आतंकी हमला बोल दिहलें. एह हमला में एगो अमेरिकी नागरिक समेत पाँच जने के मौत होखे के खबर बा.\nपाकिस्तानी शहर कराची में बुध का दिने सुन्नी आतंकियन के गोल शिया मुसलमानन से भरल बस पर अंधाधुंध गोली चला के कम से कम 45 गो शिया मुसलमानन के मार गिरवले सँ. 20 लोग घवाहिल हो गइल बा. दुनिया भर में सुन्नी आतंकी शिया आ दोसर मुसलमान समूहन के रह रह के हत्या करत रहेलें.\nदेश में व्यवसाय कइल आसान बनावे ला ले आवल गइल विधेयक के बुध का दिने राज्यसभा के मंजूरी मिल गइल. एह विधेयक से कंपनी कानून में बहुते तरह के सुधार कइल गइल बा आ वित्त मंत्री अरुण जेटली के कहना बा कि अबहीं अउरी सुधार करे के जरूरत बा जवना खातिर समिति बनावल गइल बा.\nबिहार के नदियन के आपस में जोड़े के योजना पर काम शुरू करे खातिर केन्द्र सरकार पर दबाव डाले के फैसला कइले बिया बिहार सरकार. एह बारे में आजु बियफे का दिने दिल्ली में बोलावल गइल केंद्रीय जल नीति के बइठक में बिहार के जल संसाधन मंत्री विजय कुमार चौधरी केंद्र से बतियइहें. बिहार सरकार तेरह गो नदियन के जोड़े खातिर डीपीआर तइयार करावत बिया. तीन गो योजना के डीपीआर तइयारो हो गइल बा.\nदेर से सामने आइल खबर में पता चलल बा कि उत्तर कोरिया के निर्दयी आ खूंखार तानाशाह अपना रक्षा मंत्री के तोप से उड़वा दिहलसि. रक्षा मंत्री के कसूर रहुवे कि सभा में जब तानाशाह बोलत रहुवे त उनुका झपकी लाग गइल. अतने पर नाराज होके उनुका के तोप से उड़ा दीहल गइल. वइसे ई जब साल 2012 में रक्षा मंत्री बनल रहलें तब कई गो अधिकारियन के एही तरह छोट छोट बात ला मौत के सजा दे दीहल गइल रहे. तानाशाह किम जोेंग अपना फूफो से नाराज हो के उनुका के भुखाइल कुकुरन का सोझा फेंक के नोचवा मरले रहुवे. बाद में फुओ के जहर दे के मार डललसि.\nजौनपुर में नेहरू नगर सीएचसी के प्रभारी डाक्टर के कुछ मनबढ़ पिटाइ कर दिहलें जवना का बाद तीन घंटा ले सीएमओ दफ्तर का आगे प्रदर्शन कइले उनकर सहकर्मी बाकिर यूपी के मौजूदा शासन व्यवस्था में हमलावरन का खिलाफ कुछ होखे के उमेद ना कइल जा सके. एहिजा के मनबढ़ त पुलिस अधिकारियन तक के पीट देबेलें आ अपना राजनीतिक रसूख का बल पर बेखौफ रहेलें. पुलिसो में अतना बेंवत नइखे रहि गइल अपनो रक्षा कर सके आम जनता के त बाते छोड़ दीहल जाव.\nबिहार के आठ गो मेडिकल कालेजन में एह साल दाखिला लेबे के इजाजत मेडिकल काउन्सल से मिल गइल बा. सरकार वादा कइले बिया कि तीन महीना का भीतर सगरी कमी दूर क दीहल जाई आ एही वादा पर ई मंजूरी मिलल बा. बाकिर देखे के होखी बिहार सरकार आपना वादा कतना निभावत बिया.\nगुजरात के मुख्य सचिव रह चुकल 1975 बैच के आईएएस अधिकारी अचल ज्योति के देश के चुनाव आयुक्त बनावल गइल बा.\nकेंद्र सरकार के टीम मार्च आ अप्रैल में भइल फसल के नुकसान के जायजा लेबे खातिर 18 मई से 20 मई का बीच बिहार के दौरा करी आ मुजफ्फरपुर, पूर्वी चंपारण, दरभंगा, सिवान, सारण आ मधुबनी जिला जा के बरबादी के हिसाब लगाई.\nभूकंप के धियान में राखत बिहार के कई इलाका में ट्रेन के गति धीमे राखे के फैसला लिहले बिया रेलवे. एह इलाका के रेलखंड पर रेल के रफ्तार 30 किलोमीटर प्रति घंटा से बेसी के ना होखी.\nहड़ताल ले के शिक्षकन के दू गो गुट का बीच झगड़ा हो गइल बा. एक गुट बुध का दिने शिक्षा मंत्री के मौजूदगी में हड़ताल रोके के एलान क दिहलसि. सरकार भरोसा दिहले बिया कि हड़ताल के तनखाह काटल ना जाई बशर्ते एकर भरपाई शिक्षक लोग अतिरिक्त क्लास लगा के करा देव.\nविश्वविद्यालय अनुदान आयोग देश भर में चलत 21 गो फर्जी विश्वविद्यालयन के सूची जारी कइले बावे आ एहमें दरभंगा के मैथिली यूनिवर्सिटी नाम से चले वाली संस्थो के नाम शामिल बा.\nबक्सर जिला के सिकरौल थाना के बगेन मोड़ का लगे एगो ट्रैक्टर पलटला से एक आदमी के मौत हो गइल आ चार जने घवाहिल हो गइले.\nगोपालगंज जिला के बैकुंठपुर गांव में एगो सोना व्यापारी से दू लाख रुपिया के गहना लूट लीहल गइल बा.\nसिवान जिला के रघुनाथपुर इलाका के बलपार का लगे सरयू नदी का किनारे एगो नवहिन समेत तीन लोग के लाश मिलल बा. पुलिस मामला के जाँच करत बिया.\nभोजपुरी में देश दुनिया के खबर (बुध, 13 मई 2015)


Hum Bhojpuria – Hum Bhojpuria\nHum BhojpuriaMay 6, 20221min500\nअगर अन्हरिया से अँजोरिया के तरफ बढ़े के बा त आपन धरती आ आकाश बढ़ावे के पड़ी। आपन सुरुज खुद उगावे के पड़ी। तबे भीतर अँजोर होई। राउर आपन औरा (आभा) बनी। मन खुश रही। जीवन मजबूती से जीयब आ बोध के क्षमता बढ़ी।\nहम बुद्धि के बात नइखीं करत, बोध के बात करत बानी। बुद्धि त युद्ध करा रहल बा। यूक्रेन आ रसिया में उठल बवाल से त पूरा दुनिया में भूचाल आइल बा। मानवता तबाह बा। मानव जवना अदभुत गिफ्ट या वरदान ‘’ बुद्धि’’ के चलते प्राणियन में सर्वश्रेष्ठ बा, उहे बुद्धि ओकरा के उलझवले बा। बुद्धि आदमी के बालनोचवा बना देले बा। सभे आपन बाल नोचत बा। सुख आ आनंद देवे में समर्थ बुद्धि दुख, डर, पीड़ा आ दहशत दे रहल बा।\nदरअसल बुद्धि ई त बता देले कि दिल का ह, कहाँ बा, कइसे काम करेला बाकिर दिल में का बा, ई बुद्धि ना बता पावेले। ई बोध से पता चलेला। एहसास से पता चलेला। ओकरा खातिर अपना मन के धरती आ विश्वास के आकाश के बढ़ावे के पड़ी। कई गो सरहद के तूरे के पड़ी। देश, जाति, धर्म, संप्रदाय, भाषा, लिंग आदि के सरहद। इहाँ तक कि अपना देह के सरहद भी तूरे के पड़ी आ अध्यात्म के एह गूढ़ रहस्य के समझे के पड़ी कि हम ना त देह हईं ना मन…. हमरा विस्तार के कवनो सीमा नइखे। एह से हमरा के सीमा आ सरहद में नइखे बान्हल जा सकत।\nदरअसल समझ के तीन गो स्तर बा- बुद्धि, बुद्धू आ बुद्ध। बुद्धि के हालत त रउरा देखते बानी। दिया जरा के अँजोर करे के जगह लुकार भाँज के घर जरा रहल बा। दोसरो के आ अपनो। आपन बुद्धि अपने खिलाफ बा।\nत परेशान लोग थोड़े देर खातिर बुद्धू बने के कोशिश करता। दारू, अफीम, गाँजा पीके भा सेक्सुआलिटी में जाके भा ड्रग्स के इस्तेमाल करके थोड़े देर खातिर अपना नर्वस सिस्टम के, अपना तंत्रिका तंत्र के डाइवर्ट करता भा ओकरा एक्टिविटी के कम करता। हउ गनवा नइखीं सुनले, ‘’ मुझे पीने का शौक नहीं, पीता हूँ गम भुलाने को ‘’। त इहे हाल बा।\nजानवर के पास बुद्धि नइखे। एह से ओकरा टेन्शनो नइखे। ओकर संघर्ष खाली प्रजनन आ भोजन भर बा। ओकरा ना त घर आ गाड़ी के ई. एम. आई. देवे के बा, ना यूक्रेन, पाकिस्तान से लड़े के बा। लड़ाई अंतिम समाधान नइखे। रहित त सम्राट अशोक बौद्ध धर्म के प्रचारक अशोक ना बनितन। हर युग में युद्ध भइल बा बाकिर अंततः प्रेम के प्रकट होखहीं के पड़ल बा।\nअभी महामारी (कोरोना) खतमों ना भइल कि युद्ध शुरू हो गइल। अभी त प्रकृति के करीब जाये, आपन जीवन शैली सुधारे, अपना के सजावे-सँवारे आ वृहत्तर अर्थ में मानवता के बचावे के कोशिश होखे के चाहीं। .. बाकिर हमनी के बारूद के ढेर पर बइठ गइनी जा। त ई बुद्धि हमनी के असंवेदनशील बनवले बा कि जागरूक?\nकोरोना में लाश प लाश गिरल ह। अब युद्ध में गिरता। चीख-पुकार जारी बा। साँच पूछीं त टेंशन बुद्धि वाला के बा। बुद्धू आ बुद्ध के ना। काहे कि बुद्ध बनला पर राउर बुद्धि राउर दोस्त बन जाले। उ रउरा खिलाफ काम ना करे। उ परम आनंद आ परम शांति में ले जाले आ मन में करुणा भर देले, अहंकार के गला देले। .. ना त एह घरी आदमी के बुद्धि आ ओकरा भीतर बइठल अहंकार लाख रूपिया के प्रॉपर्टी खातिर करोड़ रूपिया के किडनी डैमेज करवा देता। देह-रूप-रस से बहकल शैतान मन अच्छा-अच्छा लोग के साम्राज्य मटियामेट क के जेल भेजवा देता। हम ई नइखीं कहत कि पइसा भा सेक्स जरूरी नइखे। अरे भाई पैसा ना रही त जियले मुश्किल हो जाई। सेक्स ना रही त सृजन भा यौवन सुख कइसे प्राप्त होई। ई त जरूरिए बा। एह में कहाँ कवनों दिक्कत बा। बाकिर ई जहां रहे के चाहीं, ओही जी रहे त ठीक बा। पइसा पॉकेट में रहे, सेक्स देह में रहे त समय आ जरूरत पर सुख दी, कामे आई बाकिर ई कपार पर चढ़ जाई त दुख दी, जेल भेजवाई।\nत कपार में जवन रहे के चाहीं, उहे रहो .. कचड़ा ना। एकरे खातिर योग जरूरी बा। योगी बनल जरूरी बा। योग पूरा दुनिया में हर आदमी खातिर अनिवार्य शर्त होखे के चाहीं। तबे आदमी के भूमि तत्व आ आकाश तत्व सुधरी भा विकसित होई। तबे आदमी पंच तत्व के मरम बूझीं आ एकर श्रेष्ठतम उपयोग करी आ परिणाम दी। योगी ही विश्व के आ मानवता के बचा सकेलें। काश! विश्व के हर बच्चा योगी बने।\nविश्व बंधुत्व के भावना के विकास के कामना करत बानी। इहे भावना युद्ध से बचा पाई।\nHum BhojpuriaMay 6, 20221min400\nयूक्रेन आउर रूस के बीच चल रहल युद्ध के बारे में ज्योतिषीय विश्लेषण\nआज सम्पूर्ण विश्व के सामने एकही सवाल बा कि यूक्रेन आउर रूस के बीच चल रहल युद्ध कब समाप्त होई ?\nहमरा परिचित लोग के कईगो फोन आइल कि रउवा ई बताईं कि युद्ध कब खत्म होई;\nहमार स्पष्ट उत्तर बा – 8 अप्रैल 2022 के बादे।\nलोग के कहनाम बा, अइसन काहे ? ई युद्ध 3-4 दिन से ज्यादा ना चले के चाहीं …\nजब हम ए बात के लिखत बानी युद्ध के शुरू भइला लगभग 20 दिन हो गइल बा।\nलोग के युद्ध के बारे में जिज्ञासा आउर अनिश्चितता बढ़ गइल बा।\nहमरा ए दुनो देशन के बारे में तनी-सा सामान्य जानकारी बा आउर हमरा ई नइखे मालूम कि कवन देश सही बा आ कवन देश गलत बा ?\nयुद्ध अपने आप में एगो अप्रिय घटना होखेला आउर एकरा से दु:खे-दु:ख मिलेला। युद्ध के बारे में नीचे दिहल विश्लेषण ज्योतिषीय बा आउर ई विश्लेषण मये ग्रह के चाल पर आधारित बा।\nए विश्लेषण में ई जाने के कोशिश कइल गइल बा कि ई युद्ध कब खत्म सकेला? ई विश्लेषण केतना सही बा, ई बात त आवे वाला समय ही बताई।\nयूक्रेन आउर रूस के बीच युद्ध के शुरुआत 24 फरवरी 2022 के भइल रहे।\nए तिथियन के दौरान यदि हमनी के महत्वपूर्ण ग्रह सब के स्थिति के देखम सन आउर ए बात के पता लगाएम सन कि ग्रह सब के चाल में का विषम बा त पाएब सन कि 15 फरवरी 2022 से मंगल ग्रह आउर शुक्र ग्रह पृथ्वी से धनु राशि में लगभग एके साथ बहुते नजदीक से गुजर रहल बा।\nसच्चाई ई बा कि दुनो ग्रह एक दूसरा से बहुते दूर बा परंतु काहे से कि हमनी का पृथ्वी पर से ओ सब के देखत बानी सन त हमनी के अइसन लागता कि मये ग्रह एके साथे बा।\nमंगल ग्रह के युद्ध, आक्रामकता, सेना, अग्नि, दुख-दर्द आदि के ग्रह मानल जाला आउर शुक्र ग्रह के संगीत, सिनेमा, नाटक, अभिनेता, कलाकार आदि खातिर शुभ मानल जाला।\nकाहेसे कि ई ग्रह लंबा समय से एक दोसरा से बहुत नजदीक बाड़न स, एही से ई मानल जात रहे कि ई संकेत कलाकार आउर संगीत समुदाय खातिर शुभ नइखे आउर अइसन आदमी खातिर त अउरो जेकरा खातिर शुक्र या मंगल या दुनो ही ग्रह हानिकारक होलें। ए समयावधि में लता मंगेशकर, बप्पी लहिड़ी जइसन कलाकार आउर संगीत क्षेत्र के कवगो बड़हन हस्ती हमनी से दूर हो गइल लोग।\nई बात याद रहे के चाहीं कि 15 दिसंबर 2021 से 26 मार्च 2022 तक ग्रह भी अपना अवस्थिति रहे सब। ग्रह सन के असंतुलन एगो अइसन विकट स्थिति होला जहवाँ मये ग्रह राहु-केतु अक्ष के एकही ओर संरेखित होखेलें।\nयूक्रेन के राष्ट्रपति भी देश के राष्ट्रपति बने से पूर्व एगो कलाकार रहलें।\nविदित होखे कि 27 फरवरी 2022 से मंगल ग्रह लगभग 44 दिन खातिर मकर राशि में चल गइल आउर उहवाँ घुस के बहुते मजबूत हो गइल। मकर राशि पर शनि ग्रह के प्रभाव पड़ल। शनि आम जनता आउर श्रमिक समुदाय खातिर शुभ मानल जालें। मकर राशि के स्वामी शनि भी गोचर होत रहलें, एही से ए बात के आशा ना रहे कि हालत एतना खराब हो जाई। एकरा अलावा बुध ग्रह ( जेकरा के धैर्य आउर संचार खातिर शुभ मानल जाला) आउर शुक्र भी शनि के साथे दिखत रहे। एही सब के चलते ए समय अवधि में अप्रिय घटना के आशंका रहे।\nजवन ग्रह शुक्र ग्रह के संगे विचरण करत रहे ऊ 15 मार्च 2022 के बाद एक-दोसरा से दूर होखे लागी। एही से संभावना बा कि 15 मार्च 2022 के बाद ही कवनों सकारात्मक बात सामने आई।\nदिनांक 8 अप्रैल 2022 के बाद मंगल ग्रह मकर राशि से कुम्भ राशि में चल जाई जहवां मंगल बलशाली ना रही तब शुभ के संभावना हो सकेला। अइसन भइला पर ही हमनी का ए दुनो देश के बीच चल रहल युद्ध में कुछ नरमी देख सकेनी जा।\nदिनांक 26 मार्च 2022 तक ग्रह सब के असंतुलन भी खत्म हो जाई। कहे के मतलब ई बा कि 8 अप्रैल 2022 तक युद्ध समाप्त हो जाए के चाहीं। परंतु एकरा पहिले दिनांक 1 से6अप्रैल 2022 के बीच बहुत ही महत्वपूर्ण तिथि बा।5अप्रैल 2022 के दिने ग्रह सब के समूह अइसन हो जाई कि ई कवनों बड़हन बदलाव के इशारा करी।5अप्रैल 2022 के मंगल ग्रह आउर शनि ग्रह एक दोसरा के बहुत नजदीक होईहें, बृहस्पति ग्रह पर छाया ग्रह केतू पड़ी आउर सूर्य आ बुध ग्रह एक दोसरा के बहुते नजदीक होईहें जवन बुध के प्रभाव के नष्ट कर दिही।\nउपर्युक्त तथ्यन के आधार पर हमरा ई उम्मीद बा कि यूक्रेन आउर रूस के बीच चल रहल युद्ध 8 अप्रैल 2022 तक खत्म हो जाई।\n– इंजीनियर दीपक कुमार (मूल लेखक)\nडॉ. राजेश कुमार ‘माँझी’ (अँग्रेजी से भोजपुरी अनुवाद)\nHum BhojpuriaMay 6, 20221min360\nकश्मीर फाइल्स में लउकल बा 32 साल बाद नंगा सच\nआज लोग-बाग, मीडिया आ भारते ना बलुक पूरा दुनिया के जुबान पर जवना दू गो बात के खूब चर्चा बा, उ बा पहिला– रूस-यूक्रेन युद्ध आ दूसरा- द कश्मीर फाइल्स। रूस-यूक्रेन युद्ध से तनिको कम भयावह नइखे कश्मीरी पण्डितन के कहानी।\nई फिल्म के देखला के बाद लोग सिनेमाहाल में आपन आँसू, दर्द आ रोआई नइखे रोक पावत। कश्मीरी हिन्दू के साथे हेतना कुछ भइल आ आज ले लोग के पता नइखे। तत्कालीन सरकार, मीडिया आ बुद्धिजीवी एह सब पर आसानी से लीपा-पोती कर देहलें अउरी कुछ ना भइल। अपने देश में, आपन धरती छोड़ के दोसरा जगह जा के शरणार्थी बने के पड़ल अउरी केहू कुछ ना कइल। हमनी रउआ उ दर्द नइखी बुझ सकत जवन एगो कश्मीरी पंडित सहले होई। जब ओकरा सामने आपन भाई बंधु के बर्बरता से हत्या भइल होई, जब ओकरा सामने ओकरा माई बहिन के बलात्कार करके आरा मशीन से दू टुकड़ा में काट दिहल गइल होई। ओ दर्द के कल्पना करते हमार हाड़ ले कांप जाता। एतना सब कुछ हमनी जइसन इंसान के साथे भइल अउरी हमनी का, का कइनी जा त भुला गइनी जा। बुद्धिजीवी लोग मानवता के पाठ सिखावल कि जवन बीत गइल ओके भुला जा, आगे के सोचs। अरे भाई, तोहरा एगो बालतोड़ हो जाला त लोकतंत्र के खतरा में आ गइला के दुहाई देबे लागेलs, तू अइसन बात करत बिल्कुल भांड लागेलs, दुमुहा, धूर्त आ पंजाबी में कहीं त दोगला।\nद कश्मीर फाइल्स फिल्म, निर्देशक विवेक अग्निहोत्री 2019 में अनाउन्स कइलें। एकर तइयारी उ पिछला कई साल से करत रहलें। एह पर लमहर रिसर्च चलल। 1989 से लेके 90 के दशक में भइल कश्मीर के असली निवासी कश्मीरी हिन्दू के ऊपर अत्याचार आ कश्मीरी पंडितन के नरसंहार पर उनके एगो टीम लगातार तथ्य जुटावत रहल। 90 के हिंसापूर्ण पलायन के बाद आपन जान बचाके भागल कश्मीरी पंडित सगरी विश्व में इहाँ-उहाँ जाके शरण लेहलें। वीडियो इंटरव्यू लेके अधिकतर कश्मीरी पंडितन के कहानी उ रिकॉर्ड कइलें आ फेर पब्लिक डोमेन में फइलल सगरो तथ्य आ जानकारी के इकट्ठा कइल लोग। कई साल के मेहनत के बाद ई फिल्म बनल। हालांकि फिल्म के शूटिंग में 30 से 40 दिन ही लागल। फिल्म के अधिकांश हिस्सा मसूरी, देहरादून में शूट भइल। एक सप्ताह के शूटिंग कश्मीर में भी भइल, डल लेक अउरी आस-पास के जगह पर।\nद कश्मीर फाइल्स के बुनावट, रंग संयोजन, कथा नैरेशन, एह दौर से ओकर प्रासंगिकता आ सगरो अभिनेता लोग के अद्भुत अभिनय कौशल भी एह फिल्म के यूएसपी बा। निर्देशक आ लेखक विवेक अग्निहोत्री के फिल्मकारी के जेतने प्रशंसा कइल जाव, कम बा। द कश्मीर फाइल्स एगो मास्टरपीस बा अउरी विवेक जी मास्टरमाइंड! अनुपम खेर, मिथुन दा, पल्लवी जोशी, चिन्मय मांडलेकर, दर्शन कुमार, पुनीत इस्सर…सभे अइसन कौशल देखवले बा कि रउआ लागि कि सब रउआ आँखिन के सामने होता।\nद कश्मीर फाइल्स बनल 14 करोड़ के कुल लागत से। एकर कवनो भी बड़ प्लेटफ़ॉर्म पर प्रमोशन ना भइल। कवनो भी बड़ टीवी शो एकरा ओर ध्यान ना देहलस। केहू भी बड़ स्टार एकरा बारे में बातो करे से कतराइल। उल्टा बहुत लोग त ई फिल्म के रोके खातिर आपन पूरा जोर लगा लेहलस। फिल्म कोरोना के चलते 15 अगस्त 2020 से टलत एह साल 11 मार्च 2022 के रिलीज भइल। पहिला शो से भीड़ लागल चालू हो गइल। जब रिलीज भइल त 630 के लगभग स्क्रीन मिलल रहे। कुछ लोग डिस्ट्रिब्यूटर के प्रभावित करके उहो कम करे चाहत रहे। आ देखीं ना, एक दिन में अइसन जादू भइल कि अगिले दिने स्क्रीन के संख्या 2000 के लगभग हो गइल अउरी उ बढ़त बढ़त अब 4000 से ऊपर हो गइल बा। विदेशन में ई फिल्म 100 से भी कम स्क्रीन पर रिलीज भइल, बाकिर उहाँ भी जब फिल्म ब्लॉकबस्टर होखे लागल त आलम ई बा कि सब बड़ देशन में जहां भारतीय लोग के संख्या ढेर बा, उहाँ ई फिल्म दू सप्ताह से हाउसफुल चलत बिया आ स्क्रीन के आंकड़ा 600 के ऊपर पहुँच गइल बा।\nई फिल्म भारत में आज 200 करोड़ के आंकड़ा पार कर गइल। फिल्म अपना दूसरा सप्ताह में अइसन कलेक्शन कइले बिया जवन हिन्दी फिल्मन खातिर ऐतिहासिक बा। पहिला दिन के कॉलेक्शन जहां 3।55 करोड़ रहे उ लगातार दू डिजिट के कमाई करत दूसरा सप्ताह के शुक्रवार के 19।15 करोड़, शनिवार के 24।80 करोड़, रविवार के 26।20 करोड़, सोमवार 12।40, मंगलवार 10।25 आ बुधवार के 10।03 करोड़ के धमाकेदार कॉलेक्शन कइले बा। ई फिल्म लगातार हाउसफुल चल रहल बा अउरी आवे वाला सप्ताह में भी ई रुकी ना। हालांकि एकरा सामने एह शुक्रवार से विशाल फिल्म आर आर आर रिलीज हो रहल बा, जवन बाहुबली फ़ेम राजामौली के बनावल ह अउरी साउथ के दू गो बड़ स्टार राम चरण आ जूनियर एनटीआर बाड़ें। अजय देवगन आ आलिया भी एह फिल्म में बा लोग। ट्रेड पंडित लोग के कहनाम बा कि एह फिल्म के चलते हिन्दी पट्टी में आर आर आर के कलेक्शन से गिरावट जरूर आई। जइसे पिछला हफ्ता रिलीज फिल्म बच्चन पांडे बुरी तरह से पिट गइल बिया। फिल्म के बजट 165 करोड़ बा अउरी ओकर लाइफटाइम कलेक्शन 50 से 55 करोड़ रहे के उम्मीद बा। द कश्मीर फाइल्स के लेके जनता में जवन जोश आइल बा, ओकरा हिसाब से ई फिल्म के लाइफ टाइम कॉलेक्शन 300 करोड़ के आंकड़ा छू जाई।\nएह फिल्म के लेके खूब विवाद भी हो रहल बा। पहिला दिन से कॉंग्रेस कश्मीरी पंडितन के नरसंहार आ पलायन के ठीकरा भाजपा सरकार पर फोड़े के कोशिश कर रहल बा। दूसरा ओर सगरो विपक्षी पार्टी आपन आपन जोर आजमाइश में लागल बाड़ी। भाजपा पार्टी के अधिकांश लोग एह फिल्म के समर्थन में आ रहल बा। हालांकि ई सब राजनीति के बात ह, लोग एक दूसरा के ऊपर काँदो फेंका-फेंकी करबे करी। बाकिर एह सब में जान-माल के जवन नुकसान भइल, 32 साल से झेलत आ रहल कश्मीरियन के दर्द के ऊपर मरहम के लगाई। सभे आपन पल्ला झाड़े में लागल बा। भाई, फिल्म में बतावल एगो तथ्य से लोग अब जाके अवगत हो रहल बा कि कश्मीरी पंडितन के एक बार ना, सात बार अइसन पलायन हो चुकल बा जवन इतिहास के गलियारा में गुम हो गइल बा। बाकी बुद्धिजीवी इतिहासकार आ पत्रकार लोग एकरा के नीचे दबा के ऊपर मस्त कुर्सी लगाके बइठल बा लोग। ई फिल्म ओही इतिहास के एगो करिया सच खींच के बाहर निकलले बा त सभ के कुर्सी डोल गइल बा आ हाथ छाती पर आ गइल बा।\nसब सच धीरे-धीरे बाहर आएगा, हम देखेंगे।।।\nरउआ जदी ई फिल्म अभी ले नइखीं देखले त जरूर जाके देखीं, मानवता खातिर ही सही लेकिन देखीं जरूर!\nयुद्धकाल के कुछ बेहतरीन फिल्म\nलगभग एक महिना त निगिचाइले बा। ना केहू झुके खातिर तैयार बा, ना रुके खातिर। यूक्रेन के तरफ से साफ संकेत बा कि उ आत्मसमर्पण ना करी। मैरियूपोल में चल रहल भीषण जंग में भी यूक्रेन के सेना हथियार डाले से इंकार कर देले बा। यूक्रेन के राष्ट्रपति वोलोदिमिर जेलेंस्की के कहनाम बा कि, उ पुतिन से बातचीत खातिर तैयार बाड़न, लेकिन अगर ई बातचीत फेल भइल त तीसरा विश्व युद्ध होई।\nकई दौर के वार्ता आ पश्चिमी देशन के दखल के बादो रूस हमला प हमला करिए रहल बा। रूस के हमला से यूक्रेन थर्रा उठल बा। कई गो शहर तबाह हो गइल बा। तबो जेलेंस्की के युद्ध विराम खातिर रूस के अल्टीमेटम स्वीकार नइखे।\nएने रूस के सैनिक अब एह जंग में पस्त हो चुकल बाड़न। निराश-हताश सैनिक अब अपना घरे लौटे के चाहत बाड़न। एकरा खातिर उ खुद के गोलियो मारे खातिर तैयार बाड़न। उ यूक्रेन के बंदूक से अपना गोड़ में खुदे गोली मारके इलाज के बहाने अपना घरे वापस लौटे के प्लान बनावत बाड़न काहे कि युद्ध से भगोड़ा सैनिक खातिर त पुतिन के ‘डेथ स्क्वाड’ तैयारे खड़ा बा। रूस के एह सैनिकन के हालत पर हमरा आपने एगो शेर मन परता –\nलाचार मछरी का करो जब हर कदम पर काल बा ।।\nराजा के बउरइला पर प्रजा के भोगहीं के पड़ेला। इहाँ त एने कुआं त ओने खाई वाला हाल बा। यूक्रेन में पकड़ाइल रूसी सैनिक त अब अपना लोगन से पुतिने के खिलाफ आवाज उठावे के अपील कर रहल बाड़न। रउरा सब के त मालूमे बा कि यूक्रेन पर हमला के तुरंते बाद रूस में बड़हन संख्या में लोग युद्ध के विरोध में सड़क पर उतर आइल रहे। बाकिर अब त यूक्रेन के सड़क खूने-खून हो गइल बा आ चीख-पुकार, चीत्कार, घुटन-क्रंदन, हताशा, निराशा आ दहशत दुनों देश में चरम पर बा आ रजवा माने खातिर तइयारे नइखन स। पता ना ई युद्ध कहाँ जाके विराम ली।\nई सब कुछ बड़ा वीभत्स चल रहल बा। युद्ध आ हिंसा कबो अमन चैन ना लेआवेला। ना दोस्त के घर में, ना दुश्मन के घर में। विश्व भर में लड़ल गइल युद्ध के ऊपर कई गो उत्कृष्ट फिल्म बनल बाड़ी सन। जदी रउआ उ फिल्मन के देख लीं त बुझाई कि इंसान शक्ति पावे खातिर केतना आन्हर होला कि उ मानवो जाति के खून बहावे में हिचक ना करेला। युद्ध के पहिले से लेके युद्ध के बेरा आ ओकरा बाद के भीषण त्रासदी के जवन चित्रण एह फिल्मन में भइल बा, लोग के जरूर देखे के चाहीं। हालांकि ई देखल बड़ा दर्दनाक होला, बाकिर ई सोचीं कि अइसन सच में झेलल केतना ज्यादा कष्टकर होत होई।\nयुद्ध काल के ऊपर बनल फिल्मन के लिस्ट में कुछ बेहतरीन फिल्मन के देखीं।\nपहिला नाम बा ‘रैन’। ई जापानी फिल्म ह अउरी उहाँ के सबसे महंगा फिल्म भी मानल जाला। 1985 में रिलीज भइल ई फिल्म महान फिल्म निर्देशक अकिरा कुरोसावा के बेहतरीन फिल्मन में से एगो बा। एकरा के कई गो पोर्टल सबसे बेहतरीन वार फिल्म मानेले। ई फिल्म के बनावे में अकिरा के सगरो कुछ दांव पर लाग गइल। एह फिल्म के कहानी रहे एगो योद्धा मोरी मोन्टारी के। मोरी आपन राज के तीन हिस्सा करके आपन तीनू बेटन में बाँटे के चाहत बा। बाकिर तीसरा बेटा ई सब के पक्षधर नइखे। ओकर दू गो बेटा जबकि जमीन अउरी सत्ता खातिर पूरा राज्य के आग में झोंक देत बाड़ें। सगरो इंसान आ जानवर के युद्ध में झोंक के, जब अंत में वीरान अउरी ढहल राज्य लउकत बा, चारु ओर लोगन के खून के तालाब लउकत बा त ओ युद्ध के पक्षधरन के बुझात बा कि ई लड़ाई केकरा खातिर भइल अउरी का मिलल आखिर एकरा से। ई फिल्म रउआ अमेजन प्राइम पर देख सकिलें।\nहॉलीवुड के फिल्म ‘1917’ अपना कथानक अउरी प्रोडक्शन डिजाइन (कहे के माने फिल्म के सेट, गेटअप, माहौल) एतना कलात्मक अउरी बेहतरीन रहे कि ई एगो उत्कृष्ट युद्ध फिल्म मानल जाला। ई फिल्म में दू गो अभागा सिपाहियन के कहानी बा। प्रथम विश्व युद्ध के जर्मन सेना के आगे लड़े वाला योद्धा कुल के बारे में एगो गुप्त सूचना मिलत बा। इहे दुनू सिपाही ओ आपन कम से कम 1600 साथियन के बचावे खातिर पल पल मौत से सामना करत जा तारें। ई फिल्म देखला पर बुझाई कि युद्ध काल में कइसे हर पल मौत अउरी त्रासदी मुंह खोल के खड़ा रहेले। एकर निर्देशक सैम मेन्डेस बाड़ें। एकरो के रउआ अमेजन प्राइम पर देख सकीलें।\nसेविंग प्राइवेट रयान\n‘सेविंग प्राइवेट रयान’ 1998 के फिल्म ह, महान निर्देशक स्टीवन स्पीलबर्ग के बनावल। ई फिल्म में कई गो अलग कथानक एक साथे मिला के सेना के जवानन के संघर्ष अउरी बलिदान के कहानी बतावल गइल बा। ई फिल्म के चर्चा अक्सर विश्व भर में बनल महान युद्ध फिल्म के रूप में कइल जाला। जब कप्तान मिलर अपना साथियन के साथे जर्मन फोर्स से सामना करे जात बाड़ें, ओही के इर्द गिर्द ई फिल्म बनल बा। ई फिल्म रउआ अमेजन पर देख सकीलें।\nकुछ भारतीय बेहतरीन फिल्म जवन युद्ध के इर्द गिर्द बनल बा –\nएह में सबसे पहिला नाम त जे पी दत्ता के बॉर्डर बा। ई फिल्म हमरा बुझाता रउआ सभे देखले होखब। ई भारत अउरी पाकिस्तान के बीच भइल 1971 के युद्ध काल पर आधारित बा। लॉंगेवाला में लड़ल गइल विशाल लड़ाई के ऊपर ई फिल्म आधारित बा। एह युद्ध में भारत जीतल रहे अउरी बांग्लादेश के मुक्त करवले रहे। ई फिल्म में सनी देओल, सुनील शेट्टी, अक्षय खन्ना आ जैकी श्रॉफ के मुख्य भूमिका रहे। ई फिल्म रउआ युद्ध के समय होखे वाला त्रासदी के देख सकीलें। ई फिल्म अमेजन प्राइम पर उपलब्ध बा।\nपिछला साल आइल शेरशाह भी युद्ध के त्रासदी के ऊपर बनल एगो सुंदर फिल्म बा। ई फिल्म परमवीर चक्र विजेता कैपटेन विक्रम बत्रा के महान बलिदान के ऊपर बनल बा। जब 1999 के कारगिल युद्ध भइल रहे त कप्तान साहब देश खातिर आपन महान कर्तव्य निभवलें अउरी दुश्मन सेना के खदेड़ देहलें। एह में उ शहीद हो गइल रहलें। रउआ ई फिल्म ओ योद्धा के महान बलिदान अउरी युद्ध के बेरा होखे वाला भीषण त्रासदी के समझे खातिर देख सकीलें।\nलिस्ट में बहुत फिल्म बा जवन युद्ध के परिणाम चीख-चीख के बतावेला। हम त बस प्रतीक का रूप में कुछ फिल्मन के चर्चा कइनी ह। हर जगह अमन चैन होखे हम त इहे कामना करब, अपना एह शेर के साथे कि –\n” अमन वतन के बनल रहे बस,\nहवा में थिरकन बनल रहे बस /\nइहे बा ख़्वाहिश वतन के धरती,\nवतन के कन-कन बनल रहे बस “\nरूस-यूक्रेन युद्ध के कहानी अभिषेक उपाध्याय के जुबानी\nHum BhojpuriaMay 6, 20221min280\nअभिषेक वत्स : पहिले त सर, भोजपुरी जंक्शन टीम राउर स्वदेश वापसी पर रउआ के स्वागत करत बा अउर राउर हिम्मत खातिर सलाम करत बा।\nअभिषेक उपाध्याय : बहुत बहुत धन्यवाद अभिषेक जी।\nअभिषेक वत्स : पहिला सवाल ई बा कि रउआ आपन एगो रिपोर्ट में जिक्र कइले बानी कि युद्ध के सबसे ज्यादा बुरा प्रभाव ओहिजा के महिला, बच्चा, बुजुर्ग अउर दिव्यांग लोगन पर पड़ल बा। जे कि स्वाभाविक बा। बाकिर सर ओहिजा के जे युवा बा चाहे जे सक्षम लोग बा उनका पर एकर का असर पड़ल बा?\nअभिषेक उपाध्याय : अभिषेक जी, पहिले त हम रउआ के बता दी कि यूक्रेन के सरकार 18 से 60 साल के बीच के आपन नागरिक लोग के देश छोड़ के जाए प प्रतिबंध लगा देले बा। काहे कि रूस के मुकाबला में ओकरा लगे बहुत छोटहन आर्मी बा। त उ आपात स्थिति में आपन सक्षम नागरिकन के मदद लेवे खातिर उनका के रोकले बा। अब अइसन में सब केहू आपन बीवी, बच्चा के त देश के बाहर पहुँचा देत बा, बाकिर उ खुद उहवें रह जाता। अइसन में हर परिवार एगो मानसिक यंत्रणा अउर विघटन के शिकार हो रहल बा। ट्रेन पर, हवाई अड्डा पर लोग आपन परिवार के विदा करत समय टूट जा रहल बा। अंदर रहे वाला अउर बाहर जाए वाला दुनो में से केहू के पता नइखे कि के कब लौटी, कब से फिर मिली…आ फिर मिलबो करी की ना मिली। बहुत अजीब दृश्य बा ई…करेजा फाट जाला।\nअभिषेक वत्स : ई युद्ध चाहे हर युद्ध एगो मानवीय त्रासदी होखबे करेला। आदमी के जान आदमी लेला, बाकिर एकर एगो पक्ष अइसनो बा जेकरा बारे में बहुत कम बात होखेला जबकि ओकरो पीड़ा ओतने रहेला, ओकरो ओतने झेले पड़ेला। हम रउआ से जानल चाहब कि ओहिजा के जानवरन पर एह युद्ध के का असर पड़ल बा? कवनो दृश्य रउआ याद होखे त बताईं।\nअभिषेक उपाध्याय : हाँ, अभिषेक जी रउआ ठीक कहनी। उहवाँ लोग आपन पालतू जानवरन के आपन परिवारे मानेला। केहू जब देश छोड़त बा त उनुको के साथे ले जात बा। अइसन नइखे कि केहू आपन पालतू कुत्ता के, बिलाई के मरे खातिर छोड़ देले बा। कतनो परेशानी होखे बाकिर लोग साथे ले जात बा। ई एगो बहुत सवेंदनशील पक्ष रहल बा ओहिजा के नागरिक लोग के अइसन समय में। आपन लइका जइसन लोग आपन कुत्ता के, बिलाई के ऊनी कपड़ा पहिरा के ले जात रहे। उनका खाये पिये के इंतजाम कर के निकलत रहे लोग।\nअभिषेक वत्स : सर, रउआ साथे एगो ओहिजे के ड्राइवर रहले। राउर वीडियो ब्लॉग में देखनी। बाकिर उनकर हाव भाव उनकर जिंदादिली देख के ई लगबे ना कइल कि ऊ आदमी ओह जगह में रहत बा जहाँ हर मिनट हर घंटा रॉकेट लॉन्चर, मिसाइल, गोली बरस रहल बा। एह पर कुछ तनी बताईं।\nअभिषेक उपाध्याय : देखीं अभिषेक जी, यूक्रेन खातिर युद्ध कवनो नया बात नइखे। युद्ध उ लोग के लगभग रूटीन बन गइल बा। युद्ध के साथ जिये के लगभग लोग अभ्यस्त हो गइल बा। 2014 से लगातार उहवाँ लड़ाई चलत बा। बगल में दोनबास के इलाका बा। उहाँ 2014 से ही छिटपुट लड़ाई चल रहल बा। त युद्ध ओह लोग खातिर आम बात हो गइल बा। युद्धो लड़े के बा आ जीवनो जिये के बा।\nअभिषेक वत्स : सर, एगो सवाल जेकर जवाब सभे जानल चाहत बा कि भारत के कइसन तइयारी रहे उहवाँ से आपन नागरिक के निकाले के। काहे कि एह के ले के इहवाँ खूब राजनीति भइल। सोशल मीडिया पर तरह-तरह के पक्ष-विपक्ष के बात चलल। बाकिर रउआ का देखनी, उ बताई।\nअभिषेक उपाध्याय : हाँ, ई सही बा कि शुरू में दिक्कत भइल। बाकिर बाद में जब युद्ध एकदम शुरू हो गइल तब एडवाइजरी पर एडवाइजरी जारी करके भारतीय लोगन के निकले खातिर जागरूक कइलस। अउर खरकिव के जवन इलाका रहे उहाँ बहुत बड़ा काम भइल, एह दिशा में। बहुत बड़ा संख्या में भारतीय छात्र लोग के निकालल गइल। दुनो देश से बात करके उहवाँ सुरक्षा घेरा बना के सब लोग के निकालल गइल। बाद में भारत से कई गो अधिकारी लोग मंत्री लोग पहुँचल। त शुरू में जवन दिक्कत भइल, ओकरा बाद में सरकार एक्शन मोड़ में आके आपन नागरिक लोग के सुरक्षित निकाल लिहलस अउर अब त लगभग सब भारतीय यूक्रेन से निकल गइल बाड़े।\nअभिषेक वत्स : रउआ एक महीना तक युद्धग्रस्त क्षेत्र में रहनी। जहाँ एक तरफ प्रोफेशनलिज्म रहे एक तरफ सर्वाइवल रहे। पत्रकारिता भी करे के रहे अउर स्वाभाविक ह कि जान के डरो रहे। त एह एक महीना में राउर दिनचर्या पर का असर पड़ल। नींद त नाहीये आवत होई।\nअभिषेक उपाध्याय : हाँ, अभिषेक जी। अब अइसन में कवनो तय रूटीन पर चलल त मुमकिन ना रहे। खतरा हमेशा बनल रहे। काहे कि रिहायशी इलाका में भी अटैक होत रहे। अक्सर रात के सायरन बाजे त छुप के बंकर में जाये के पड़त रहे। जदि कहीं अटैक भइल बा त जा के रिपोर्टिंगो करे के रहे। त एह सब चीज के ले के तनाव त रहत रहे। बाकिर आपन काम त करहीं के ह। कतनो खतरा होखे। उ खतरा सभे खातिर रहे रउआ पत्रकार होखी चाहे आम नागरिक।\nअभिषेक वत्स :…. रउआ एतना समय दिहनी अउर उहाँ के बहुत सारा अइसन बात बतवनी जे आम तौर पर पब्लिक डोमेन में ना मिलेला। आपन व्यक्तिगत अनुभव बतवनी। एह खातिर हम भोजपुरी जंक्शन टीम के तरफ से रउआ प्रति आभार व्यक्त करत बानी।\nअभिषेक उपाध्याय : थैंक यू, अभिषेक जी। रउआ अउर भोजपुरी जंक्शन टीम के आवे वाला अंक खातिर खूब शुभकामना।\nकाश! ईयारी के किरिया धरइतीं आ जंग रोकवइतीं\nHum BhojpuriaMay 6, 20221min310\nयुद्ध कहीं होखे, विनाशकारी होला। अक्सर ओकर परिणाम दिल के दहला देबे वाला होला। बाकि कामना से उपजल क्रोध का सोझा ना लउके उजड़ल गांव शहर, बिलखत बाल-गोपाल, असहाय लोग, ना तड़पत मानवता। पुतिन के खीस से शुरू भइल रूस आ यूक्रेन के बीच युद्ध अइसने बा। एह युद्ध के समाचार हमरा खातिर ओइसहीं बा जइसे केकरो ससुरारी में दू गो सार भा केकरो नइहर में दू गो भाई आपुसे में लस्साकुटी आ मारपीट करत होखस आ हम फरिआवे में अलचार बानी। बाप महतारी के ना रहला पर भाईयन के लड़ावे-भिड़ावे वाला उनका लोगिन के संघतिया हो जालन स। राजनैतिको स्तर पर, सोवियत संघ टूटला के बाद रूसो आ उक्रेन के इहे स्थिति बा। हमनी का देशो खातिर बा ई सांच बा। खैर भारत शांति प्रिय देश ह। भारत दिल से चाहत बा कि शांति कइसहूं बहाल हो जाय। मोदीजी शांति खातिर दुनों पड़ोसिया (बांटल भाई) के निहोरा कर कर के थाक गइलन। काश हमहूं कुछ कर पइतीं! शांति आ मैत्री के भाव जगावे वाला नाटक, “वैर के अंत” रूसी भाषा में? एगो रंगकर्मी आउर का कर सकत बा? भारतीय नाट्य शास्त्र के रचयिता भरत मुनि के भूमि से आधुनिक मेथड ऐक्टिंग के जन्मदाता सह मास्को आर्ट थिएटर के संस्थापक स्तानिसलावस्की (रूसी) आ ली स्ट्रैसबर्ग (यूक्रेनी मूल) के जन्मभूमि खातिर ई साइत सबसे बढ़ियां पहल होइत। इहो मन होला कि दुनों मित्रन के आपन ईयारी के किरिया धरइतीं आ जंग रोकवइतीं, ओइसहीं जइसे आज से 44 साल पहिले ओहनी जना आपन ईयारी के किरिया हमरे धरवले रहन।\nई लड़ाई बरबस हमरे 46 बरिस पहिले लेके चल जाला जब दूनों देश सोवियत संघ के अंग रहल।\n23 बरिस के उमिर में हम 1975 में, बोकारो स्टील प्लांट में आपन योगदान देले रहीं। ओह समें ई प्लांट एशिया के सबसे बड़ स्टील प्लांट के रूप में जानल जात रहे संगहीं सोवियत संघ आ भारत के मैत्री आ आपसी सहयोग के बड़हन मिसाल रहे। हमार पोस्टिंग हॉट स्ट्रिप मिल में बतौर वरिष्ठ आपरेटिव भइल। प्लांट के संचालन रूसी विशेषज्ञ लोग करत रहन। केहू रूस से त केहू उक्रेन से त केहू दोसर दोसर प्रदेश से। कांट्रैक्ट के मोताबिक ओहनी जना के सब भारतीय काउंटर पार्ट के प्रशिक्षण देके, संचालन के भार सऊंपे के रहे। प्रशिक्षण सैद्धांतिक ना होके प्रायोगिक स्तर पर होत रहे। ऑन जॉब ट्रेनिंग, मित्रवत भावना के साथ, आपन-आपन भाषा में। प्रशिक्षक रूसी बोलस आ हम भोजपुरी। बस बुझे गुने के सूत्र रहे अभिनय जवना में अंग संचालन बेसी होत रहे। उनका खातिर जइसे हिन्दी रहे ओइसहीं अंग्रेजी आ भोजपुरी त काहे ना आपन भाषा में बोलीं? एक दोसरा के भाषा सीखे के कोशिश जारी रहे। थोड़े दिन बाद सफलता मिलल। फेनु त काम उड़वले चलीं जा। हंसते-हंसत भारी भरकम काम आसान हो गइल। ईयारी दांतकाटी हो गइल रहे। ई ढेर दिन ना चलल। दू तीन साल बाद ऊ लोग लवटे लगलन। मिल संचालन के खुशी के संगे आपन अज़ीज़ ईयार के जाए के दुखो कम ना रहे। बिदाई के घड़ी रूसी विशेषज्ञ रात्रि भोज में हमनी के अपना घरे बोलवले। पहिले शुरू भइल भोदका। ऊ लोग जानत रहन कि हमरा मदिरा भा कवनो नीसा से सख्त परहेज ह। नीट भोदका गिलासन में सजा के राखल रहे। हमार रूसी मित्र पहिले त निहोरा कइलन भोदका पीए के बाकि जब ऊ हार गइलन त आपन ईयारी के किरिया धरा दिहलन। बस भावना के उदवेग में हम एगो गिलास उठइनी आ गट गट पी गइनी। सोचनीं कि देव आ दानव के झगरा मेटावे खातिर भगवान शंकर विष पी गइल रहन त हम माता के भगत होके ईयारी निभावे खातिर भोदका काहे ना पी सकीं? का बुझाइल कि नरेटी आ अंतड़ी के जरावत रूसी एटम बम हमरा पेट के समुंदर में तूफान मचा के कतहीं विलीन हो गइल। आज ऊहे किरिया धरावे के मन करत बा दूनों मीतवन के कि लड़ाई ना बंद करबs जा त भोदका ना पिअब।\nमन करे इयारी के किरिया धरइतीं,\nदुनो मनमीतन के लड़े से बचइतीं।\nमानवता खातिर युद्ध न शांति जरूरी बा\nHum BhojpuriaMay 6, 20221min410\nविश्व में मानवता के बचावे खातिर युद्ध ना, शान्ति के पहल पर शक्तिशाली देशनों के जोर देवे केआवश्यकता बा। पूरा विश्व अभी कोरोना के कहर से संभललो नइखे कि रूस आ यूक्रेन के टकराहट से पूरा विश्व के मानवजाति पर खतरा मंडराय लागल बा। एह बार खतरा कोरोना से नइखे बल्कि वर्चस्व खातिर हो रहल यूक्रेन आ रूस से हो रहल महायुद्ध से बा। हालत अइसन बन रहल बा कि अगर समय रहते शांति समझौता ना भइल त देखत-देखत पूरा संसार ई युद्ध के आग में लहक जाई। हालात एह क़द्दर गंभीर होत जाता कि रुस के राष्ट्रपति परमाणु हथियार के धमकी पर उतारू हो गइल बाड़न अउर अपना सेना के परमाणु बम के इस्तेमाल करे खातिर तैयार रहे के आदेश दे दिहले बाड़न जेकरा बाद से पूरा विश्व में हलचल मचल बा, जेकरा बाद से तीसरा विश्वयुद्ध के आशंका बढ़त जा रहल बा।\nसवाल ई नइखे की दु गो देशन के बीच युद्ध हो रहल बा। सवाल ई बा कि एतना ताकतवर, एतना विकसित अत्यंत आधुनिक हथियार के का महत्व बा या रह जाई जब मानव जाति ही समाप्ति के कगार पर चल जाई।\nएकरा विपरीत कवनों भी विवेकशील व्यक्ति के युद्ध के खबर आनंदित ना करी, बल्कि तबाही के गहरा टीस भीतर ले छोड़ जाई। युद्ध के विनाश लीला से बर्बाद होखे वाला मुल्क के फिर से अपना पैर पर खड़ा होखे में दशकों लाग जाला, जब सरफिरा नेता अपना समझदारी के ताख पर रख के अपना घमंड में युद्ध छेड़ के मानवता के कुचल डालेलन।\nयुद्ध जब होला त नुकसान दुनो पक्ष के उठावे के पड़ेला। युद्ध छेडल आसान बा लेकिन शांति स्थापित कइल बेहद कठिन। अत्यंत घातक परमाणु हथियार से लैस रूस अउर अमेरिका के भिड़े के संभावना भी बढ़ रहल बा। मिलाजुला के ई कहल जा सकेला कि समय रहते शांति के उपाय ना कइल गइल त परिणाम बडा गंभीर देखे के मिली। रूस के राष्ट्रपति व्लादिमीर पुतिन जानबूझके आग से खेल रहल बाड़न। युद्ध में बढियां-बढ़िया देश के कमर टूट जाला।\nलेकिन एह बीच एगो बढ़िया बात ई बा कि भारत आपन परचम लहरावत सभे भारतीयन के सकुशल वापसी करावें में सफल रहल बा। त ओहिजे एह संकटकाल में विश्व के निगाह फिर से भारत पर टिकल बिया अउर उम्मीद लगा के बइठल बिया कि इ समस्या के निदान भी भारत निकाल के विश्वगुरु के ओर एक अउर सफल कदम बढ़ा सकेला। विचारणीय विषय ई बा कि जवन तरीका से चाहे उ शक्तिशाली देश होखे या कमजोर देश होखे सब मानवतावादी अउर शान्ति के राह छोड़ के विध्वंसक हथियार बनावे के होड़ में जुटल बा। ई बात मानवता खातिर घातक साबित होई। इ समय युद्ध के नइखे बल्कि शांति कायम करके मानवीयता देखावे के बा ताकि समस्त मानवजाति सुकून अउर अमन से जिनगी बिता सके। कोरोना पहिलहीं से जनमानस के रुला रहल बा अइसे में अगर अब तीसरा विश्व युद्ध छिड़ गइल त परिणाम विध्वंसक हो\nविश्व शांति खातिन युद्ध नाही वैचारिक क्रान्ति के आवश्यकता बा\nHum BhojpuriaMay 6, 20221min390\nसरिता सिंह गोरखपुर\nआज विश्व युद्ध के जौंन त्रासदी भइल बा ओसे खाली रूस ही नाही, जेतना भी देस बाटे सबही में खड़मंडन मचल बा, सागरो जहान ई विभीषिका से त्रस्त ह, कतहुं भी शांति नाही लौकत बा, कुल देसन में भयावह स्थिति बा, सगरो विश्व में हाहाकार मचल बा, कुल ओर त्राहि-त्राहि के दृश्य बा, ई सब देख के एगो प्रश्न मन में उठेला! का युद्ध ही एगो रास्ता बा, काहे नहीं शांति क राह चल के कवनो उपाय खोजल जाय?\nअब प्रश्न उठत बा कि शांति के विकल्प का बा? नि:संदेह शान्ति के स्थापना युद्ध ना बुद्धत्व से मिल सकेला। हमनी के ई जाने के जरूरत बा कि बुद्धत्व का ह? एकर सही अर्थ अगर जाने के होखे त हमनी के आपन पौराणिक इतिहास के सहारा लेवे के पड़ी-\nतिलक योग्य ना बा तलवार काटे बेगुनाहन के शीश।\nखून सनल बा जेकर हाथ, कइसे उ पाई आशीष।।\nजवन तलवार बेगुनाह के मूडी काटेला ओकर कबो जयकार ना होला। सम्राट अशोक भी अपना राज्य के विस्तार खातिर युद्ध कइलें, जेकर परीणाम बहुत वीभत्स भइल आउर अंतिम बेला थक हार के बुद्ध के शरण ले लिहलें।\nमगध के सम्राट अशोक भी शांति के स्थापना खातिर स्त्रियन के सामने आपन अस्त्र डार देहलें आऊर सेना के सामने आपन अस्त्र डालके युद्ध रोके के घोषणा कइलें। अंतिम में जाके बुद्ध के शरण में भिक्षु बनके जीवन यापन कइले। ओही जा से वैचारिक क्रांति के विगुल बजल। अशोक गौतम बुध के सिखावल राह पर चल के पूरा विश्व के सत्य, अहिंसा, प्रेम आदि पंचशील के सिद्धांत के संदेश पहुंचइले। विश्व के कोना-कोना में जाईके सबके एक ही मूल मंत्र दिहले। प्रेम, दया, सेवा, के साथ लेई विश्व में नव जागृति के संचार कइले।\nविश्व के इतिहास उठा के देखीं। प्राचीन काल से लेके देवता युग में भी कहल गइल बा कि जवना घर में सब भाई मिलके प्रेम भाव से रहेले, ओही घर में शांति आ संपन्नता के वास होला। जेकरे अंदर संतोष ना बा, लूटपाट आ उत्पात ही करेला त होला महाभारत के युद्ध। तब का भइल ? एगो सभ्यता के समूल नाश हो गइल। रावण के अत्याचार के परिणाम लंका दहन भइल, कुल मिला के निष्कर्ष के रूप में इहे कहे के बा –\nयुद्ध शक्ति के स्थापना नाही नाश मात्र बा।\nयुद्ध विकास के आधार नाही विनाश मात्र बा।\nअगर ई युद्ध नाही रुकल त एक दिन अइसन आई कि सागरो दुनिया के समूल नास हो जाई।\nबुद्ध के मन में धारण करीं, शुद्ध बनी।\nHum BhojpuriaMay 6, 20221min680\nयूक्रेन से आइल एगो स्टूडेंट से हम पूछनी कि “काहे ना तहन लोग पहिलहियें आ गइल ह लोग?” त उ कहले कि “का कहीं हमनी के त डेरवावल जात रहे कि गइलs लोग त तहन लोग के फेल क दियाई।” खैर जान बची त लाखोपाये।\nकेहू के असरा मत करिह, बस करिह अपना बल के\nसंजय कुमार पांडेय सिद्धांत\nकेहू के असरा मत करिह, बस करिह अपना बल के। कोई भी देश के प्रमुख के ई पहिला जिम्मेदारी बा कि आपन देश के जनता के रक्षा के ध्यान रखीं आ कोई भी दूसरा देश के साथे कभी भी अपना स्वार्थ में या अपना आन में भा दोसरा के बहकवला में युद्ध करे में जोश मत दिखाईं। कुछ अइसने भूल से गुज़र रहल बा यूक्रेन, जेकर अंदाजा ओकरा कभी भी ना रहे। अपना लोग से लड़े के आ दोसरा लोग से सहयोग मांगे के भूल कर रहल बा यूक्रेन।\nयूक्रेन-रूस के मनमुटाव सन 2013 से प्रारंभ होके उहे गलती के दुबारे घटवला के कारण आज महायुद्ध जइसन तबाही के मंज़र देखे के मिल रहल बा। एगो कहावत बा भोजपुरी में कि आपन हित-अनहित जानवरो बुझेला, काहे कि उ हर तरफ असुरक्षा के भाव से गुजरेला। अभी मामला सरिया के अझुराइल बा। एह युद्ध के परिणाम रूस के पक्ष में होई, ई निश्चित बा, काहे कि यूक्रेन के लड़कपन के जब ले मुंहतोड़ जवाब ना दियाई, तब ले रूस के शक्ति के लोहा ना त अमेरिका मानी, ना ही नाटो।\nथोड़ा सा पीछे देखल जाव त बात और स्पष्ट हो जाई। देखल जाव त रूस-यूक्रेन के बीच तनाव सन 2013 में तब शुरू भइल, जब यूक्रेन के तत्कालीन राष्ट्रपति विक्टर यानुकोविच के कीव में विरोध शुरू भइल। इनका रूस के समर्थन मिलत रहे, जबकि उहां के प्रदर्शनकारी के ब्रिटेन के साथ मिलत रहे। अइसन स्थिति में फरवरी 2014 में यूक्रेन के राष्ट्रपति यानुवोकोविच के देश छोड़े के पड़ल और उनका रूस में जाके शरण लेवे के पड़ल। ओही समय रूस दक्षिणी यूक्रेन क्रीमिया पर कब्जा कइलख। एतने से बात खत्म ना भइल, रूस यूक्रेन के अलगाववादी लोग के खुला समर्थन देवे लागल। तबे से यूक्रेन सेना और अलगाववादी के बीच जंग होखे लागल। आज भी पूर्वी यूक्रेन के कई इलाका में रूस समर्थित अलगाववादी के कब्जा बा। एही सब के कारण डोनेटस्क और लुहानस्क के रूस अलग देश के रूप में मान्यता दे देले बा। आज एही से पुतिन सैन्य एक्शन के आर्डर दे तारन।\nइहाँ एक बात अच्छा से समझे के होई कि यूक्रेन जब से अइसन रणनीति बनइलख कि नाटो से दोस्ती करके अमेरिका के शरण में रहके अलगाववादी लोग से निपटल जाव, तब से एह युद्ध के शुरुआत हो गइल। रूस एकर भरपूर विरोध कइलख काहे कि रूस ना चाहत रहे कि यूक्रेन नाटो से मिले। काहे कि अइसन भइला पर रूस चारों ओर से घिर जाइत। आगे चलके नाटो देश के कुल जना मिलके रूस पर मिसाइल तानी त रूस खातिर ई बहुत बड़ा चुनौती हो जाई।\nरूस नइखे चाहत कि नाटो आपन विस्तार करे, एही से रूस यूक्रेन और पश्चिमी देश पर दबाव बनावता। अइसन बदतर स्थिति में रूस के ना चाहते हुए भी अमेरिका और दोसर देश के पाबंदी के नजरअंदाज करत युद्ध शुरू के पड़ल। आज 25 दिन भइला पर भी युद्ध थमे के जगह और बढ़ल जाता, भारत आज भी एकरा के बातचीत से सुलझावे के सलाह देता। युद्ध कवनो भी समस्या के हल नइखे, बल्कि विनाश के दोसर नाम ह। जनहित के बारे में सोचके समय रहते राष्ट्र प्रमुख लोग के सही निर्णय लिहल ही बुद्धिमानी होई। जय भारत जय अमन।


एस्सेल वर्ल्ड - विकिपीडिया\nएस्सेल वर्ल्ड (EsselWorld) गोरई, मुंबई में स्थित एगो मनोरंजन पार्क ह जवन की 1989 में स्थापित कइल गइल रहे। पार्क क मालिकाना हक पैन इंडिया प्राइवेट लिमिटेड की लगे बा। एस्सेल वर्ल्ड एकरी हिस्सा वाटर किंगडम की साथ 64 एकड़ जमीन में फैलल बा। एक साथे इन्हन के सबसे बड़का मनोरंजन पार्क में से एगो गिनल जाला  हर साल एइजा 1.8 मिलियन विजिटर आवे न स जेमें करीब 300,000 छात्र हो न स।\nएस्सेल वर्ल्ड में सब उम्र की लोगन खातिर आनंद प्रमोद क साधन मौजूद बा, एईजा 14 गो पूरा परिवार की झुलल जा सके ऐसन रोमांचक झुला और 15 गो छोट लईका लोगन खातिर झुला बा।\nझुला और रोलर कोस्टर राइड जैसन पारम्परिक आनंद की साधन वाला पार्क की अलावा एस्सेल वर्ल्ड में मुम्बई क पहिला आइस स्केटिंग रिंक भी बा जवन की 3400 स्क्वेयर फिट में फैलल बा। इ पार्क ए रिंक क तापमान हमेशा4डिग्री बनवले रहेला।\nRoller coaster in EsselWorld, Mumbai.\nएइजा क डांस फ्लोर विजिटर्स खातिर एगो अतरिक्त खासियत बन जाला जहाँ पार्टी क आयोजन हो सकेला। एमें अलग अलग रंग क लाईट, तेज संगीत और काँच क डांस फ्लोर आनंद प्रदान करेला। आपन अंतर्राष्ट्रीय स्तर क महत्व बनावल रखले की खातिर एइजा की डांस हॉल में बॉलीवुड और पश्चिमी संगीत क फ्यूज़न बजावल जाला।\nएकरी अलावा, ए थीम पार्क में6लेन वाला बोलिंग एली भी बनल बा जवने के “रिकी क बोलिंग एली” की नांव से जानल जला। ए बोलिंग एली की साथे साथ एगो रेस्तरां भी बनल बा जवने क नांव “तंदूरी वन” ह और उ भारतीय शाकाहारी भोजन परोसेला। एइजा एस्सेल वर्ल्ड में अन्य खान-पान की विकल्प की तौर प साउथर्न ट्रीट – जवन की परंपरागत दक्षिण भारतीय व्यंजन परोसेला, ताईपन चीनी रेस्तरां, डोमिनोज पिज्जा, मुंबई – स्थानीय लोगन क पसंदीदा स्वाद, हैप्पी सिंह दा ढाबा - पंजाबी व्यंजन, पेटू और मदर डेयरी डेसर्ट उपलब्ध बा। फेब-5 वाला चेहरा जवने के एस्सेल वर्ल्ड की मैस्कॉट (शुभंकर) की रूप में भी जानल जाला, उ पार्क की हर कोना में उपलब्ध बा। एइजा एकर एगो स्थापित समान क स्टोर बा जवन विजिटर्स और ग्राहकन के कम कीमत में स्मृति चिन्ह खरीदले क विकल्प प्रदान करेला।\n2010 में, एस्सेल वर्ल्ड “मॉन्स्टर्स इन द मिस्ट्स” नांव से एगो भुतिया अनुभव देवे वाला सवारी शुरू कइलस जेकर उद्घाटन और शुभारंभ लोकप्रिय मेजबान, अभिनेता और रियलिटी टीवी श्रृंखला "रोडीज" की पहिला विजेता, रणविजय और एस्सेल वर्ल्ड की सीईओ शिरीष देशपांडे द्वारा कइल गइल। एके भारत की सबसे डरावना राइड की नांव से जानल गइल।\nइ राइड 6000 स्क्वेयर फिट इनडोर अँधेरा में बनल राइड ह, जवने में ट्रैक कार प्रणाली लागल बा। इ एगो धुंध से भरल अँधेर खोह में कुल4मिनट खातिर चलेला जेकरी बीच में कई तरह क रोमांचक अनुभव मिलेला। ए राइड की दौरान 20 से अधिका अलग अलग दृश्य देखे के मिलेला जवन की एनीमेशन और बेहतरीन ऑडियो से सुसज्जित कइल गइल बा। इ राइड अमरीका क प्रसिद्ध “द अट्रैक्शन फेक्ट्री” द्वारा डिज़ाइन कइल गइल बा।\n↑ "About Us". EsselGroup. पहुँचतिथी4अप्रैल 2013.\n↑ "Family Rides". EsselGroup. पहुँचतिथी4अप्रैल 2013.\n↑ "Ice Skating Rink". EsselGroup. पहुँचतिथी4अप्रैल 2013.\n↑ "Things to do in Essel World". cleartrip.com. पहुँचतिथी 11 मार्च 2017.\n↑ "EsselWorld gets India's scariest ride". EsselGroup. पहुँचतिथी4अप्रैल 2013.\nPictures of Essel World at flickr\nEsselWorld set World Record\nEssel World - Asia’s Largest Theme Water Park sets World Record\n"https://bh.wikipedia.org/w/index.php?title=एस्सेल_वर्ल्ड&oldid=491770" से लिहल गइल\nभारत में मनोरंजन पार्क\nएह पन्ना पर आखिरी बेर संपादन5सितंबर 2017 के 02:42 बजे भइल रहल।


जेठ कऽ दुपहरी - अभिषेक यादव - मैना: भोजपुरी साहित्य क उड़ान (Maina Bhojpuri Magazine)\nHome अभिषेक यादव लघुकथा Katha जेठ कऽ दुपहरी - अभिषेक यादव\nजेठ कऽ दुपहरी - अभिषेक यादव\nजेठ कऽ दिन रहे। आ जग्गू कऽ पोखरी पानी से लबालब उपरछत रहे। गरई आ सिधरी कs ठेकाने मत पूछीं! जग्गू एगो सीधा-सादा डबल चालीसा पार अपना घर के अगोरिया रहलें। पनुआ, पोखर, ककरी, ई ३ चीज कs जिम्मा जग्गू अपना लगे राँखस आ बकिया घर-परिवार के।\nओही गाँव के मनबढ लइका भर तवाई चरवाही करस आ ओही पोखरी पs चऊवन के पानी पियावे सऽ। ई बात गते-गते ओह जग्गू के आँख कऽ किरकिरी हो गइल आ बेचारु आग-पानी होके अगिला दिने पोखरी में गोबर घोर दिहलें। कहल जाला कि ‘अबर पs जबर’ बाकिर ‘जबर पs अबर’ का करी?\nअगिला दिने जब ओहि जून बेरा पs आपन-आपन गोरु लेके बबुआ लो आइल लो तs गोरु दुरे से कतराए लगले आ डहक-डहक कs के एने-ओने छितरा गइले।\nचरवाहन के जब ई पता चलल तs ‘ओठ दबावत’ ‘कऊवा हंकनि कs रुप’ धके चल दिहले (‘अखरे बात, बखरे ना’)। ‘बात कऽ तs बतंगङ’ हो गईल!'\nसाँझ कs बेरा सभे चरवाहा गुट बना के ई विचार कइल कि कइसे ओह जग्गूआ के अंगुरियावल जाए कि लाइन पs आ जाए!\nरात कs इग्यारह बजल चार-पाँच लो हाथ में सोटा लिहले आ ओह जग्गू के पनुआ आ काकर पs लुझि गइलें। हिरामन तs पसेरी-पसेरी भर के पनुआ अइसे नोंचस जइसे चील्ही कs जनम छोडावत होंखस। लहे-लहे पूरा खेत उपरा गईल, तब घुरहू धोती में गंठिया के पनुआ कान्हे ले लीहले जब २-४ फलांग आगे बढले तब-तक घुरहू के छाती टेघराए लागल।\nका देखs तारें कि डेढ-पसेरी के पनुआ खेत के बीचो-बीच नारी में डोलsता।\nघुरहू भर अंकवारि दबवले घिसिरावे लगले बाकिर जङ-माथ कs पते ना चले!\nजेहीं कुछ देर सुहतात बारे उनका देंहे ठकुआ मार गईल आ हाली-हुली भागत-परात कहले-\n'भागs सs रे! ई तs जगुआ हs दरि:दरे से बैर हो गईल।’\nआ अगिला दिन से ना जग्गु अगोरी करस, आ ना चरवाह लो चरवाही।


काला धन करिये काहे कहाला – Anjoria\nकाला धन करिये काहे कहाला\nअगस्त 9, 2011 भोजपुरी, लस्टम पस्टम\nरामचेला बाबा लस्टमानंद से सवचले कि, हो बाबा, ई कालाधन के करिये काहे कहल जाला गोर चाहे गेहूँआ काहे ना कहल जाला ? हम त कव हाली अपना बगली के नोट बड़ा धेयान से देखनीं कि एहमें से कवनो करिया बा का ? लेकिन कवनो करिया ना लउकल. आखिर एकरा पीछे कवन दिमाग बा. का ई रंगभेद ना ह ? आखिर एकरा पीछे कवन दुराग्रह बा.\nबाबा कहले ई करिया रंग का प्रति अंगरेजन के दुराग्रह ह. जवन धन गलत ढंग से कमा के आ लुकवा के रखल जात रहे ओकरा के ओकनी का ब्लैक मनी कह देले सँ. बाद में जब एकर हिन्दी बनल त ब्लैक के करिया कहे लागल लोग.\nलेकिन बाबा, रामचेला कहले, हमनी का त अंगरेज ना हईं सँ. फेर हमनी का काहे अइसन बोलऽतानी सँ ? अंगरेज त हमनी के दुश्मन रहले सँ त काहे ना ओकनी से दुश्मनी के कारण एकरा के गोर धन कहल जाला ? इहे ना काला धन जब विदेशी बैंकन में होला त करिया रहेला आ अपना देश में ढुकते ऊ साफ सुथरा हो जाला. ई नोटवन के रंग कइसे बदल जाला ? आ जब नोट वोट खातिर दीहल जाला भा सवाल पूछे खातिर दीहल जाला त ऊ त काला धन ह, ओहि से देश के देहि पर कवन असर पड़े के बा.\nबाबा कहले, कुछ बड़का लोगन के कालाधन से बड़ा प्रेम बा एहि से एकर नांव नइखे बदलल जात. प्रेम अइसने चीज ह कि गोर भभूका राधा के करिया कृष्ण से प्रेम हो गइल. सुनल जाला कि मजनू के लैलो करिया रहली. काला धन के बारे में सब केहू जानेला लेकिन ई बतावल मुश्किल बा जे औचक में तहरा के काला धन भेंटा जाउ त चीन्हबऽ कइसे. एहि से जे एकरा बारे में सुनेला मुसुकिया के ओहिजा से सरकि जाला. चाहे ऊ नेता होखो भा अफसर. काला धन के निशानी इहेह कि महँग गाड़ी में घूमेला आ बड़हन कोठी में रहेला. ई लोगन पर तबले सरकार के किरपा बनल रहेला जबले ऊ सरकार के नाराज ना करे. काला धन का बारे में तू ढेर मत सोचीहऽ. बस एतना जान ल कि एहसे प्रेम करला पर खतरा बेसी बा.\nअपना देश में घटना के बाद के रस्म\nसपना में भेँटइले बाबा गाँधी


‘बिदेसिया’ के बम्पर ओपनिंग – Anjoria\n‘बिदेसिया’ के बम्पर ओपनिंग\nमहुआ मीडिया प्रा॰ लि॰ आ यशी फिल्मस् प्रा॰ लि॰ प्रस्तुत ‘बिदेसिया’ पिछला शुक का दिने बिहार के 50गो आ मुम्बई के 30 गो सिनेमाघरन में रिलीज भइल त हर जगहा एकरा बम्पर ओपनिंग मिलल. भिखारी ठाकुर के नृत्य नाटिका बिदेसिया पर आधारित एह फिल्म में गाँव से शहर आ दोसरा राज्य का तरफ पलायन के समस्या उठावल गइल बा.\nसुपरस्टार दिनेशलाल यादव ‘‘निरहुआ’’ बिदेसिया बनल बाड़े त नवोदित अभिनेत्री छवि पाण्डेय उनुकर गाँवे छूटल पत्नी आ पाखी हेगड़े शहर के आकर्षण. एह फिलिम के समाज के सगरी वर्ग सराहना से देखत बा. निर्देशन हवे रंजन कुमार सिंह के आ संगीत धनंजय मिश्रा के. गीत प्यारेलाल यादव आ संतोष पुरी के लिखल हवे.\nपाखी हेगडे के डबल धमाल


भारती का ब्लॉग: ताश का नशा\nपत्ता फेंटत कर घिसा मिला न धन का ढेर ,\nअबकी आए "लोभ" में बैठे रहे मुडेर ।\nबैठे रहे मुडेर नही कुछ खाना पीना ,\nचाहे छूटे घरद्वार चाहे रूठे "मीना "।\nअपना ही हित सोंच लगायें नित नित बाजी,\nचटखारे ले-लेकर करें हर बाजी ताजी।\nखेलत - खेलत यदि कोई आ जाता व्यवधान ,\n"Bharti " एक साथ मिल हो जाते "कर -चितवन" संधान ।\nप्रस्तुतकर्ता S R Bharti पर 2:51 pm\nअबकी आए "लोभ" में बैठे रहे मुडेर\n....aur phir yahi haal...main loot gaya ram duhaayi.....hahaha,bahut hi badhiyaa\n27 अक्तूबर 2009 को 9:20 pm\nbharti ji mere blog par ane ke liye dhnyavad.aapki kavita bhavon ki sashakt abhivyakti hai\n9 नवंबर 2009 को 3:00 pm\nBahut sargarbhit hai. agli rachna ke intzar me......\n14 नवंबर 2009 को 3:13 pm\nकितने जुआरियों को पकड़ा आज तक आपने ?\n10 दिसंबर 2009 को 4:08 pm\nbharti ji mere blog par bhi kabhi-2 darshan do...\n26 मार्च 2010 को 12:49 pm


हमार भोजपुरी माथ के रोड़ी हऽ – Anjoria\nहमार भोजपुरी माथ के रोड़ी हऽ\nMarch 29, 2013 Editor खबर, सभा समारोह, सरोकार 0\nसिवान के बड़हरिया प्रखंड के सलारगंज चौकी हसन में पिछला दिने एगो भोजपुरी कवि सम्मेलन सह मुशायरा के आयोजन भइल. एह कार्यक्रम के उद्घाटन वशिष्ठ द्विवेदी, डा॰ भगवान सिंह भाष्कर, डा॰ जनार्दन सिंह, आ डा॰ अशोक तिवारी दिया जरा के कइलन. अध्यक्ष रहलन प्राचार्य सुभाष चन्द्र यादव. कार्यक्रम के सफल संचालन कइलन प्राचार्य केशव पंडित आ बादशाह प्रेमी मिल के कइलन.\nएह आयोजन के शुरूआत प्राचार्य सुभाष यादव के सरस्वती वंदना से भइल. शिववंदन गिरी शिव वंदना कइलें त डा॰ विजय प्रसाद स्वागत गान. डा॰ भगवान सिंह भाष्कर, साहित्य प्रहरी के प्रधान लेखक, आपन निर्गुण गीत कवना रंगवा में चुनरिया रंगवलू ए गोरिया सुनवलन. एकरा बाद प्राचार्य सुभाष यादव के गीत हमार भोजपुरी ह माथ के रोड़ी सुनवलन. परवाना सिवानी के गीत नवकी पतोहिया के नया .. के लोग बहुते पसंद कइल. देवरिया से आइल बादशाह प्रेमी के हास्य व्यंग्य रचना सभके हँसा के लोटपोट कर दिहली स. एकरे अलावे हरेन्द्र शर्मा मुँहफट, साँवलिया सिंह, डा॰ शमी बहुआरवी, मोइन बभनबरवी, सनाउल हक बभन बरवी आ उमर राही सलाहपुरी के रचनो लोग के नीक लागल.\nबाद में प्रगतिशील भोजपुरी समाज के राष्ट्रीय अध्यक्ष वशिष्ठ द्विवेदी भोजपुरी भाषा के विकास, संवर्धन आ संरक्षण पर इतिहास के चरचा कइलन आ ओकरा प्रभाव के विवेचना. प्रभोस के राष्ट्रीय महासचिव डा॰ जनार्दन सिहं भोजपुरी के संविधान के अठवीं सूची में शामिल करे के जोरदार माँग कइलन आ कार्यक्रम के समापन प्राचार्य केशव पंडित के धन्यवाद ज्ञापन से भइल.\nप्रगतिशील भोजपुरी समाज\n‘प्यार झुकता नहीं’ से भोजपुरी परदा पर आवत बाड़े शैलेश सिन्हा\nभोजपुरी पंचायत पत्रिका के बहाने भोजपुरी के रोअन धोअन


रोजी-रोजगार – Page2– टटका खबर\nअगर रउरा अपना माई बोली से लगाव बा आ रउरा एकरा ला कुछ कइल चाहत बानी त टटका खबर पर राउर स्वागत बा. आजुए लॉगिन करीं आ अपना निजी जानकारी का आधार पर (कवनो अखबार, वेबसाइट भा सोशल मीडिया ग्रुप से मिलल जानकारी मान्य ना होखी.) खबर पोस्ट कइल शुरु क दीं. लॉगिन करत घरी\nभोजपुरी के संविधान के अठवीं अनुसूची में शामिल करावे ला लोग गाजा बाजा ले के लागल रहेला. ओह लोग के सफलता ला शुभकामना करत अँजोरिया अपना तरीका से भोजपुरी के सेवा करे में लागल बिया. भोजपुरी के इस्तेमाल बढ़ावे खातिर एह काम में नवहियन के जोड़ल जरुरी बा. इहे सोच के अँजोरिया परिवार के समाचार\nजात पाँत पूछे नहीं कोई, हरि को भजे सो हरि को होई\nआजु लखनऊ में भाजपा के घोषणा पत्र जारी करत भाजपा के राष्ट्रीय अध्यक्ष अमित शाह दावा कइलन की यूपी में भाजपा दू तिहाई बहुमत ले के सरकार बनाई। कहलन की भाजपा सरकार में कवनो जाति से बेईमानी ना होखी आ सभका साथे समान आ बढ़िया बेवहार होखी। अबहिन नौकरी देबे में, लैपटॉप बनते में, भ\nग्राम रोजगार सेवक के मानदेय दूना कइलसि यूपी सरकार\nयूपी के 37683 गो ग्राम रोजगार सेवकन के मानदेय दूना क के मुख्यमंत्री अखिलेश यादव शनिचर का दिने ओह लोग के भरोसो दिहलन कि बाकियो मांगन पर विचार करत बिया सरकार। ग्राम रोजगार सेवकन के मानदेय पहिले 3630 रुपिया मिलत रहुवे। अब एकरा के बढ़ाके 6000 रुपिया क दीहल गइल बा। दोसरो संविदाकर्मियन के मांग\nबिहार कर्मचारी चयन आयोग7हजार एएनएम के बहाली करे जात बा. एकर विज्ञापन आयोग के साइट प देखल जा सकेला. आवेदन करे के आखिरी तारीख बा 15 मार्च. हर जिला के सिविल सर्जन का अधीन खाली पदन पर ई बहाली होखीहें सँ. आवेदक के कवनो मान्यता मिलल संस्थान से भारतीय नर्सिंग परिषद से तय\n25 हजार कर्मचारियन के नियमित कइलसि यूपी सरकार\n31 मार्च 2001 आ ओकरा पहिले से दैनिक मजूरी भा संविदा पर काम करत आवच 25 हजार कर्मचारियन के अब यूपी सरकार आपन नियमित कर्मचारी मान लिहले बिया. एकर शासनादेश जारी करत एगो पेंचो फँसवले बिया सरकार कि ओही लोगन के नियमित कइल जाई जे बहाली के बेरा जरुरी योग्यता राखत रहुवे. ओने एगो अउर\nपीएम मोदी के मन के बात\nएह साल के अपना पहिलका मन के बात में प्रधानमंत्री नरेंद्र मोदी कहलन कि ऊ चाहत बाड़न कि देश के नवही “प्रधानमंत्री फसल बीमा योजना” के देश भर का किसानन ले चहुँपा देसु आ एह काम में नवही लोग अपना अपना मोबाइल से एकर जानकारी अधिका से अधिका किसानन के देसु. पीएम कहलन कि खादी\nबिहार सरकार जल्दिए एक हजार वेटनरी डॉक्टरन के बहाली करे जात बिया. मवेशी डाक्टरन के कमी का चलते राज्य सरकार के पशुपालन से जुड़ल योजनन के पूरा करे में दिक्कत होखत बा. बहाली करे के पहिले के प्रक्रिया शुरू हो गइल बा.\n5 हजार से अधिका आबादी वाला हर गाँव में बैंक शाखा\nरिजर्व बैंक बिहार में 1640 अइसन गाँवन के चुनले बा जवना के आबादी त5हजार से अधिका के बा बाकि ओहिजा कवनो बैंक शाखा नइखे. अब एह गाँवन में बैंक खोलल जाई. एह काम का पहिला 13 गो प्रखंडन के मुख्यालयन में बैंक शाखा खोलल जाई जहवां शाखा नइखे. साथही सात रुपिया सैकड़ा सालाना\nदवाई दुकान के लाइसेंस फीस बढ़ेवाला बा\nलखनऊ केमिस्ट एसोसिएशन के कहना बा कि केन्द्र सरकार दवाई दुकान खोले खातिर लाइसेंस फीस दसगुना करे जात बिया. जबकि यूपी के ड्रग कंट्रोलर के कहना बा कि उनका लगे अइसन कवनो जानकारी नइखे. बतावल जात बा कि अब नया दुकान खोले ला तीन हजार का जगहा तीस हजार फीस देबे के पड़ी. नवीकरणो के


टीवी – पृष्ठ 15 – Anjoria\nआठ साल बाद निरहुआ बिरहा गवलें\nभोजपुरी के किंग स्टार दिनेश लाल यादव पिछला दिने महुआ टीवी के एगो अनोखा रियलिटी शो बड़का बाबू साहब खातिर बिरहा गवलें. अभय सिन्हा के बनावल एह शो खातिर निरहुआ…\nअप्रैल 14, 2010 OmPrakash Singh\nमहुआ टीवी पर प्रसारित हो रहल धारावाहिक बड़की मलकाईन का कहानी में नया पेंच आ गइल बा, बहिन से गोतनी बनला का बाद पुरनका प्यार खतम हो गइल बा आ…\nभोजपुरी के पहिलका टीवी चैनल महुआ पर देखावल जा रहल धारावाहिक शो सेन्हुर में छोटका परदा के दू गो मशहूर चेहरा के आगम हो चुकल बा. ई दुनु नाम ह…\nमहुआ टीवी पर छात्र राजनीति के इम्तिहान\nअप्रैल 3, 2010 OmPrakash Singh\nभोजपुरी टीवी चैनल महुआ पर कुछ हफ्ता से शुरु धारावाहिक कार्यक्रम इम्तिहान के दर्शक बहुते पसन्द कर रहल बाड़े आ कार्यक्रम टीआरपी चार्ट पर रॉक कर रहल बा. राजनेतवन का…


गढ़वा फिलिम के शानदार मुहूर्त – Anjoria\nहालही में फोकस टेलीफिल्म अपना भोजपुरी फिलिम ‘गढ़वा’ के शानदार मुहूर्त कइलसि. ऐक्शन, प्यार, रोमांस आ फैमिली ड्रामा से भरपूर एह फिलिम के निर्मात्री नज़मा खान, निर्देशक खालिद खान, लेखक राजेश कुमार पाण्डेय, संगीतकार युवराज मोरे, गीतकार दीपक निषाद अउर मनोज कुमार, छायाकार वी डी नाईक, आ नृत्य निर्देशक महेश आचार्य अउर विक्रम जीत हउवें.\nमुख्य कलाकार रहीहें अविनाश शाही, अर्चना सिंह, शिवानी त्यागी, के के गोस्वामी, गोपाल त्रिपाठी, अमित मिश्रा आ अवधेश मिश्रा.\nफिलिम के शुभ मुहूर्त के मौका पर मिथिलेश अविनाश, रंजीत सिंह नेगी, इकबाल बक्श, अमरीश सिंह, सुशील सिंह, अक्षय यादव, माधुरी पाण्डेय, महेश आचार्य, महेन्द्र चौहान, उमेश पाण्डेय, अजीत केरी, इंदु सोनाली, प्रेम किरण, धीरज सिंह, जीतू शुक्ला वगैरह लोग मौजूद हो के आपना शुभकामना दिहल फिलिम के सफलता खातिर.


समीक्षा – भोजपुरी साहित्य सरिता\n-लाल बिहारी लाल भोजपुरी भाषा आज देश दुनिया में आपन परचम लहरावे मे काफी आगे बा। एह करी में रोज नया-नया लेखक लोग के कविता आ कहानी के संकलन खूब बाजार में पाठक खातिर आवता। हाल फिलहाल में भोजपुरी के लेखक मंच पर एगो नया नाम उभरल ह जोकर नाम ह- जे.पी. दिवेदी। दिवेदी जी के ई खासियत बा कि उहां के ठेठ भोजपुरी में ही कविता आ कहानी लिखेनी।इनकर पिछला साल एगो कवित संगरह पीपर के पतई आइल रहे ओकरा बाद एह साल के शुरु में आइल ह- जबरी…\nसमीक्षालाल बिहारी लालLeaveacomment\nयथार्थ के धरातल पर पड़ल पदचाप के गूँज “पहिलका डेग”\nअपने माई भाषा मे साहित्य रचल आउर ओकरा जीयल , माई भाषा आउर अपना माटी खाति एगो लम्हर समरपन होला । भोजपुरी भाषा के मिठास केहु से छिपल नइखे । भोजपुरी काब्य संग्रह “पहिलका डेग” , अशोक कुमार तिवारी जी के एगो आइसन फूल बा , जवना के उ माई भाषा के चरण मे अर्पित कइले बाड़े । वकालत के संगे संगे भाषा अउरी साहित्य के सेवा मे लागल तिवारी जी के रचना भाव प्रवण आउर गंभीर बाड़ी सन । उनुका पारखी नजर सागरो गइल बा । जवान कवि के…\nसमीक्षा“पहिलका डेग”, अशोक कुमार तिवारी, जयशंकर प्रसाद द्विवेदीLeaveacomment\nभाषा संस्कृति के नेह के संगे बेवस्था से विद्रोह के सुगबुगाहट – “भोर भिनुसार”\nअपनी संस्कृति आपन संस्कार गाँव जवार के जिनगी , शहरी घुटन के बीच मे भोजपुरी के निठाह शब्दन के भरपूर परयोग के संगे “भोर – भिनुसार” कविता संग्रह संतोष कुमार जी के भाषाई नेह छोह अउरी ओह पर उनुके अधिकार क भरल – पूरल चित्रण बा । संतोष कुमार जी के भोजपुरी खाति नेह केहु से छिपल नइखे । उ साँचहुं मे भोजपुरी के जिएलन , इहो कहल अधिका ना होई कि उ भोजपुरिए मे साँसो लेलन । भोर भिनुसार कविता संग्रह उनुके एही गुण के प्रतिरूप बा । जहां…\nसमीक्षाजयशंकर प्रसाद द्विवेदी, भोजपुरी काव्य संग्रह, भोर भिनुसार, संतोष पटेलLeaveacomment\n“पीपर के पतई” भोजपुरी सांस्कृतिक चेतना के काव्य संग्रह ह\nजयशंकरप्रसाद द्विवेदी के काव्यसंग्रह- पीपर के पतई, के हम भोजपुरीसांस्कृतिक चेतना के संग्रह काहे कहले बानी, इ एही लेखा नइखे कहल गइल. एह संकलन में 65 गो कविता बाड़ी सन. भोजपुरी के आउर दूसर कवि लोगन लेखा द्विवेदी जी माई सुरसती के गोहरवले बानी, बाकिर दुसकरी कविता “अइसने घरवा”के पढ़ते कवि के भाव समझ में आ जात बा आखिर ओकरा कहे के का इरादा बा. भोजपुरी समाज में परिवार कइसे बिखरत बा एकर बानगी ह इ कविता – “तुनक के बबुआ मत बतियावा सभकर अइठन छूटल अइसने घरवा फुटल” देखल…\nसमीक्षापीपर के पतई, भोजपुरी काब्य संग्रह, भोजपुरी किताब, संतोष पटेलLeaveacomment\nसमीक्षा• जयशंकर प्रसाद द्विवेदी, खरकत जमीन बजरत आसमान, डॉ ब्रजभूषण मिश्र, समीक्षाLeaveacomment\nसमीक्षापीपर के पतई, भोजपुरी कविता संग्रह, भोजपुरी पत्रिका- भोजपुरी साहित्य सरिताLeaveacomment\nआजु के जुग मे जहवाँ रिस्तन के जमीन खिसक रहल बा , अपनत्व के थाती बिला रहल बा ,उहवें एकरा के जीयब उहो जीवंतता के संगे , एगो मिशाल हs । जवने समय में मनई अपने माई भाषा के बोले मे शरम महसूस करत होखो , ओहि समय मे आपन माई भाषा बोलल आउर ओहु से बढ़ी के ओह मे साहित्य रचल , एगो लमहर काम बाटे । उहवें कवि हृदय केशव मोहन पांडेय जी अपना के अपने माई भाषा खाति समर्पित कइले बानी । जवने के परिणिती बा इ…\nसमीक्षाकेशव मोहन पांडे, जिनगी रोटी ना हs, भोजपुरी कविता संग्रहLeaveacomment


भोजपुरी खातिर धरना प्रदर्शन सफलतापूर्वक भइल सम्पन्न | जोगीरा\nHome Bhojpuri Film Industry News News in Bhojpuri भोजपुरी खातिर धरना प्रदर्शन सफलतापूर्वक भइल सम्पन्न\nभोजपुरी के संवैधानिक मान्यता आ आठवीं अनुसूची में शामिल करावे के माँग का साथे “भोजपुरी जन जागरण अभियान” के तत्वावधान में राष्ट्र स्तर पर चलावल जा रहल भोजपुरी भाषा मान्यता आंदोलन के तहत आज 14 जुलाई 2019, के दिल्ली के जंतर मंतर पर विशाल धरना प्रदर्शन सफलतापूर्वक सम्पन्न भइल।धरना के नेतृत्व भोजपुरी जन जागरण अभियान के राष्ट्रीय अध्यक्ष संतोष पटेल जी कइनी।\nबतावत चलीं कि “भोजपुरी जन जागरण अभियान” भोजपुरी के भरतीय संविधान में शामिल करावे खातिर लगातार प्रयासरत बा।भोजपुरी भाषा समस्त विश्व मे सोलह देशन में करीब 25 करोड़ लोगन द्वारा बोलल जाये वाली भाषा बिया। भोजपुरी जन जागरण अभियान आंदोलन के साथे साथ एकर साहित्य आ संस्कृति के भी सहेजे के काम कर रहल बा। भोजपुरी भाषा के साहित्य आ संस्कृति बहुते समृद्ध बा। एकरा मान्यता मिल गइला से ई आउर भी समृद्ध हो जाई जब एकरा पूरा अधिकार मिल जाई, एकर उचित सम्मान मिल जाई। बाकिर अबहि ले संविधान के आठवीं अनुसूची में शामिल नइखे कइल गइल ।एकरे के लेके लगातार धरना कइल जा रहल बा। अबकी पूरा उम्मीद कइल जा रहल बा कि सरकार भोजपुरी के आठवीं अनुसूची में जगहा देदी।\nभोजपुरी खातिर धरना प्रदर्शन\n17वा लोकसभा के दौरान संसद में भी भोजपुरी के आठवीं अनुसूची में शामिल करे वाला आवाज बुलंद हो रहल बा।नवनिर्वाचित भोजपुरिया सांसद लोग भी एह में जोरदार तरीका से लागल बा। 12 जुलाई, 2019 के गोरखपुर के माननीय सांसद रविकिशन जी आ सारण के माननीय सांसद राजीव प्रताप रूढ़ी जी ई दूनो लोग आपन निजी विधेयक 2019 संसद में पेश कइल लोग जवना में भारतीय संविधान के नाया संशोधन के बात कइल गइल बा।नाया संशोधन भइला से पूरा उम्मीद बा कि अबकी भोजपुरी संविधान में आ जाई।\nआज के एह धरना के अध्यक्षता जे. एन. यू. के प्रो. राजेश पासवान करत रहले । ओहिजे धरना के संबोधित करे वालन में आरा से चल के आइल भरत सिंह भारती,वरिष्ठ रंगकर्मी महेन्द्र प्रसाद सिंह, भाई बी के सिंह पटेल,सतेंद्र पी एस,धनंजय कुमार सिंह,वीणा वादिनी चौबे, शोभा शर्मा, लाल बिहारी लाल, धर्मेंद्र चौहान, नागेन्द्र सिंह, नवल किशोर निशांत, राकेश कुशवाहा, मनोज कुमार सिंह, प्रो चन्द्रदेव यादव, जूली रानी, परमेन्द्र सिंह, संजय ऋतुराज, देवेंद्र कुमार, प्रवीण सिंह, रमेन्द्र कुमार, अजीत सिंह, सरिता साज, जैनेन्द्र दोस्त, ओमप्रकाश अमृतांशु, डॉ मनोज कुमार, राकेश कुमार सिंह के अलावा देशभर से आइल लोग शामिल होके सरकार तक बात पहुँचावल।\nधरना के सफल संचालन अभियान के महासचिव आ अभिनेता अभिषेक भोजपुरिया द्वारा कइल गइल। एह धरना के बाद भोजपुरी जन जागरण अभियान के प्रतिनिधियन द्वारा प्रधानमंत्री, गृहमंत्री आ राष्ट्रपति के भोजपुरी के संविधान में शामिल करावे संबंधी ज्ञापन आ मांग पत्र सौपल जाई।\n“भोजपुरी जन जागरण अभियान ”\nभोजपुरी खातिर धरना\nपिछला लेखभिखारी ठाकुर के जीवन आ साहित्य : डॉ. जयकान्त सिंह\nअगिला लेखविमल कुमार जी के लिखल भोजपुरी गजल\nपवन सिंह के साथ कुशल निर्देशक सुजीत कुमार सिंह की हैट्रिक\nBhojpuri Megastar Manoj Tiwari Injured


तिलक तराजू और तलवार – टटका खबर\n(टटका खबर, शुक, आषाढ़ अँजोरिया चतुर्दशी, 2078 विक्रमी) उत्तर प्रदेश के देश के नंबर वन प्रदेश बनावे में लागल मुख्यमंत्री योगी आदित्यनाथ के सरकार हर गाँव में पंचायत सचिवालय बनावे आ हर जिला में मेडिकल कॉलेज खोले के फैसला कइले बिया. हर पंचायत सचिवालय में दू आदमी के रोजगारो दीहल जाई. एक आदमी पंचायत सहायक


लाराबांगा मस्जिद - विकिपीडिया\nलाराबांगा मस्जिद अफिरका के घाना देस में, लाराबांगा नाँव के गाँव में सूडानी स्टाइल में बनल एक ठो मस्जिद बाटे। ई घाना देस के सभसे पुरान महजिद हवे आ पच्छिमी अफिरका के भी सभसे पुरान महजिद सभ में गिनल जाले। एकरा के "पच्छिमी अफिरका के मक्का" भी कहल जाला।\nएकर स्थापना 1421 ई॰ में भइल आ एकरा बाद से अबतकले कई बेर एकर मरम्मत के काम भइल बाटे। बिस्व स्मारक फंड (WMF) एकरा मरम्मत खातिर कई बेर धन उपलब्ध करा चुकल बाटे आ एकरा के सभसे ढेर खतरा में 100 गो स्मारक सभ में गिने ला। माटी छोप के मरम्मत करे के स्थानीय कला भी एकरा वजह से जिंदा बचल बा।\nमहजिद में एक ठो बहुत पुराना ज़माना के कुरआन बाटे जेकरा के इहाँ से लोग आकास से उतरल बतावे ला आ माने ला कि ई 1650 में जिदान बारीमाह बरम्ह नाँव के इमाम साहब के उनका प्रार्थना के फल के रूप में मिलल रहल।\nमहजिद के माटी आ सरकंडा से निर्माण भइल हवे। एह महजिद में दू गो ऊँच पिरामिड नियर बनावट वाला मीनारा बाने, एक ठो पूरुब ओर मक्का के ओर मुँह कइले मेहराब खातिर आ दुसरका उत्तर-पूरुब के कोन पर मीनार के रूप में बा। इनहन के आसपास बारह गो अन्य छोट भवन-रचना बाड़ी सऽ।\n↑ "Larabanga Mosque". Ghana Tourism Authority. पहुँचतिथी 24 अक्टूबर 2013.\n↑ West Gonja District\n"https://bh.wikipedia.org/w/index.php?title=लाराबांगा_मस्जिद&oldid=560869" से लिहल गइल\nएह पन्ना पर आखिरी बेर संपादन 24 अप्रैल 2018 के 08:08 बजे भइल रहल।


ब – Bhojpuri Dictionary\nबनरी (बनरिन, बानरि, बंदरिया) = (सं-N) 1. बंदरिया, बंदरी Female monkey 2. बनरी, गोहूँ के मामा = एक घास जो रबी की फसल में होती है और फसल को नुकसान पहुँचाती है विशेषकर गेहूँ की फसल को. weed,akind of grass. खेत्ते में बहुते बनरी हो गइल बा.\nContinue reading » April 9, 2011 Prabhakar Pandey प-म, ब No Comment\nबबूर (बबुरि, बबूरि, बबुर) = (सं-N) बबूल, कीकर, acacia, babul एगो कँटीला पेड़ जवने में पीयर चाहें उज्जर फूल आवेला. बोया पेड़ बबूर के…….\nContinue reading » March 23, 2011 Prabhakar Pandey ब No Comment\nबाभन (बाम्हन, पंडित, पंडीजी, महिदेव) = (सं-N) 1. ब्राह्मण, पंडित, द्विज Brahman (member ofahindu caste) हम बाभन हईं. I am Brahmin. 2. ब्राह्मण, ब्राह्मण जाति Brahman (a hindu caste) बाभन लोग के विआह बभने (caste) में होला.\nContinue reading » March 22, 2011 Prabhakar Pandey ब No Comment\nबवगा (बौगा, बावग) = (सं-N) बुआई (sowing) हम गोहूँ के बवगा करावे जा तानी. I am going to sow wheat.\nContinue reading » March 21, 2011 Prabhakar Pandey ब No Comment\nबतिया = (सं-N) 1. बतिया immature small fruit कच्चा छोटा फल जो अभी पूरी तरह से फल के रूप में विकसित न हुआ हो. बतिया मति तुड़S. Don’t break immature small fruit. 2. बात, बाति, बतिया = बात utterence. ओकर बात मति सुनS. Don’t listen to him....\nबकलोल (बकलेल, बउक, बोका, बोक्का, बूरबक, बुरबक, मूरख, अनारी, गोबर गनेस, बएल, बैल, गँवार, गदहा, घोंघा) = 1. (वि-ADJ) मूर्ख, बेवकूफ (foolish, silly) उनकर लइका बकलोल बा. His son is silly. 2. (सं-N) मूर्ख व्यक्ति (Fool, idiot) बकलोलन से दूरे रहल ठीक बा. Haveadistance from...\nContinue reading » March 17, 2011 Prabhakar Pandey ब No Comment\nबेकति/बेकत/सँवाग (परिवार का सदस्य) Family member तहरा परिवार मे केतना बेकति (pronounced as बेकत) बाड़े? How many mmebers are in your family? उनका घर सगरी बेकत जुट जाव त भीड़ लेखा हहो जाई. If all of his family members come togather it will look like...\nContinue reading » July 4, 2010 Dictadmin प-म, ब No Comment